Gasteizko gaztetxea - Wikipedia, entziklopedia askea.\n42° 50′ 52″ N, 2° 40′ 21″ W / 42.84788°N,2.67248°W / 42.84788; -2.67248Koordenatuak: 42° 50′ 52″ N, 2° 40′ 21″ W / 42.84788°N,2.67248°W / 42.84788; -2.67248\nGasteizko gaztetxea Gasteizko (Araba) Alde Zaharrean kokaturik dagoen gaztetxea da. Gazte Asanbladak kudeatzen du.\n1988an sortu zen eta harrezkero leku berean jarraitzen du. Hala ere, Gasteizko alkatea den Alfonso Alonsok PERI deituriko proiektua abiarazi nahi du eta horrek Gasteizko Gaztetxearen eraistea ekarriko luke.\n1.2 Gasteizko gazte asanblada\n1.3 "Pre-okupazio" jarduerak\n1.4 Gasteizko Gaztetxearen jaiotza\n2 Lau etapa\n3 "Gasteizko Gaztetxea, probatu ez duenak ez daki zer den hau!" dokumentala\n1986 aldera "Asociación Cultural de la Zapa" sortu zen Gasteizko Zapateria kalea inguruan, talde hau kontzertuak, protesta ekitaldiak, erakusketak... antolatzen jardun zen. 1987ko uda errepresibo gogorraren ostean, urrian hain zuzen ere, gazte autonomo-libertario talde txiki bat biltzen hasi zen\nGasteizko gazteriaren egoeraren inguruko hausnarketa sakon bat egiteko asmoarekin, baita egin ere. Errepresioaren eta gazteriaren analisi honetatik bi ondorio eta motibazio atera zituzten:\nGasteizko Udaltzaingoaren pauso errepresiboa, Espainiako Polizia Nazionalarekin batera elkarlan estuan arituz.\nZuzenean eragiten zieten arazoen aurrean Gasteizko gazteriak zuen antolakuntzaren beharra:\nEtxebizitzaren garestitzea, gazteek bat lortzea ezinezko egiten zuena.\nEuskal Herrian zehar, jada, hedatzen hasiak ziren lokal autogestionatuen falta, gaztetxe bat.\nGasteizko gazte asanblada[aldatu | aldatu iturburu kodea]\nIdeia hauek lehenbizi gertuko jendearengan zabaltzen hasi ziren, baina beranduxeago batzar irekien bitartez, interesa zuen edonoren partaidetza bultzatu zuten. Horrela ba, afixen bidez abisatu eta gero, larunbatero 18:00etan, Zaramagan zegoen Langabetuen Batzar aretoan (gaur egungo Zaramazulo) bilerak burutzen hasi ziren. Hau da Gasteizko Gazte Asanbladaren sorrera.\nAsteek aurrera egin ahala, kezka hauekin bat egin zuen jende mordoa hasi zen parte hartzen bileretan, batik bat, etxebizitzaren arazoa eta gazteriarentzako lokal faltak arduratuta. Bertara hurbildutako jendearen jatorria oso ezberdina bazen ere azpimarratzekoa da ENAM (Euskal Nazio Askapenerako Mugimendua) inguruko jende falta, garai honetan KAS alternatibaren inguruan buru belarri lanean ari zirenez esperientzia honetatik kanpo geratu ziren. Gazte hauek jarduera publikoak jarri zituzten martxan, horretarako informazioa jaso, zabaldu eta salaketa publikoak gauzatuz:\nGazteriaren egoera: Langabezi tasa izugarriak, gizarte eta eskola porrota baino ez zekarren Hezkuntza Sistema zaharkitua, soldaduska, …\nArazo hauen aurrean instituzioen eraginkortasun eza: hirigintza politika espekulatiboa eta lokal autogestionatuen faltan oinarritu ziren.\nAlde Zaharreko Errehabilitazio Plana zen erakusle argi bat eta honetan Landatxo eta San Antonio lokal ez autogestionatuak kritikatu zituzten, batez ere, eduki eta ordutegi murrizpenak zirela eta.\nHauen guztien inguruan antzeko ikuspegia zeukaten beste talde batzuekin lehendabiziko koordinazio lanak hasi zituzten, hala nola, "Hordago taldea" antzerki taldearen lokaletan (Barnekale Berrian) batzarrak eta ekintzaren bat burutu zituztelarik.\n"Pre-okupazio" jarduerak[aldatu | aldatu iturburu kodea]\nBerehala, aldarrikapen hauek kalera ateratzeko beharra ikusi zen eta hiriko hedabide guztietan informazio esfortzu jarraitu eta indartsu bat egin zuten.\n1988ko otsailetik maiatzera arte Gasteizko Gazte Asanbladak gauzatutako jarduera eta salaketak etengabe agertu ziren tokiko hedabideetan eta Gasteizko bizilagunak kontzientziatzen hastea, beraien salaketa eta aldarrikapenak kaleratzen hastea eta makina bat talderen laguntza eta partaidetzaz beraien aldeko sentimendu bat sortzen hastea lortuz joan ziren.\nLan honen guztiaren ondorioz salaketa eta kontzientziaziorako ekintzak planteatzen hasi ziren, ad:\nBehin eta berriro komunikatu eta prentsaurrekoak bidali zituzten hedabideetara.\n"Gasteizen etxebizitzaren egoera" eta "Okupazioa Euskal Herrian" gisako hitzaldi informatiboak.\n1988ko otsailaren 13an (Inauteri aurreko larunbata) "Gaztetxe Mugikor" bat Alde Zaharrean zehar ibili zen Gasteizen Gaztetxe baten beharra aldarrikatuz.\nHainbat jarduera ezberdin eskaini zituen astea, otsailaren 16tik 20ra:\n16an, etxebizitza Gasteizen gaitzat hartuta hitzalditxo bat, Hordagoren lokaletan.\n17an, hausterre egunean, "La Cofradia del Gran Chorizo Pascual" eta "La Sociedad Gastronómica el Tintorro Cuaresmal" delako taldeek txorizo eta ardo dastatze popularra eskaini zuten, Farolonen.\n18an, Aterrogieta, Danimarka, etab. eko okupazio ekintzei buruzko bideo emanaldia.\n19an, Bilbo Orereta, Ermua eta beste hainbat Gaztexetako kideekin burutu zen batzarra.\n*Aste hau, Gasteiz Txiki Auzokide Elkartearen lokalen okupazio sinbolikoaz biribildu zen, elkarte honetako bizilagunak kanporatuko zituztela aurreratu baitzen. Horrexegatik, gazteen egoera larriagatik eta politika instituzionala salatzeko, otsailaren 21ean, manifestazio baten ondoren, 21etatik 24etara lokal hauen okupazioa burutu zen.\nOtsailaren 24an, prentsaurreko baten bitartez, Gasteizko Gazte Asanblada aurkeztu zen, arestian aipatutako helburu nahiz salaketak eta Gasteiz Txikiko okupazioa aldarrikatuz.\nEAJko alkate zen Jose Angel Cuerdak asaltoa gaitzetsi eta kalteak 273.750 pezetakoak izan zirela adierazi zuen. Hau guztia gertatu eta hurrengo asteetan hainbat gutun agertu ziren prentsan gaiaren inguruan eta Gazte Asanbladak Udaletxeko plenoan mozio bat aurkezteko ideia garatu zuen, auzo bakoitzerako lokal bat aldarrikatuz. Funtzionamendu aske, autogestionatu, kolektibo ezberdinei irekia, ordutegi nahiz zuzendaririk gabea eta inongo polizia klaserik izango ez zuena.\nMozioa aurkezteko data arazoek eta beronen baliogarritasuna zalantzan jarri zuten eztabaidak zirela eta okupatzeko ideia aurreratu zuten eta lokal ezberdinak aztertzen hasi\nGasteizko Gaztetxearen jaiotza[aldatu | aldatu iturburu kodea]\nAzkenik, 1988ko apirilaren 28an, Arabako patroia den San Prudentzio egunean, 13:00a aldera, karteltxo batzuk deituta 250 bat lagun atera ziren manifestazioan Fariñasetik eta gaur egun Gasteizko Gaztetxea dena okupatu zuten.\nEgun horretan 300 bat lagun elkartu ziren apezpikuaren jabegoko "Lorazainaren etxean" batzarra burutzeko eta garbiketa, prentsa eta obretako taldeak sortu zituzten baita lanari ekiteko hainbat lan talde sortu ere: informatiboak, ekintzak prestatzekoak, lantegienak, etab. Eraikin barnean zeuden ehunka kilo zabor atera ziren eta erresistentzia sistema antolatu. Lehenengo hiru asteetako gauetan 20 bat pertsona lo egitera gelditu ziren bertan, arrisku handiko egunak baitziren. Lehen hilabetean batzarrak egunero egiten ziren. Apezpikuak sinaturiko kanporatze mehatxuarekin etorritako pertsona batek berehala alde egin zuen hainbeste jende ikusita, harriturik. Poliziaren bisita ere egunero izaten zen baina ez ziren ezer egitera ausartu taldearen sendotasunaren aurrean. Auzokideen laguntza ere izan zuten, erratzak eta garbitzeko tresnak eraman zizkietelarik. Cuerda alkateak gertakizun hauek "kezkagarri eta guztiz tamalgarri"tzat jo zituen eta Udaletxeak ekintza "egoki eta proportzionatu"ekin erantzungo zuela adierazi. Erresistentzia garaia hasi zen, hiritargoa beren aldarrikapenen partaide egiteko garaia, mehatxu eta kanporaketena, etab.\nLau etapa[aldatu | aldatu iturburu kodea]\nLehena[aldatu | aldatu iturburu kodea]\nLehenbiziko urte eta erdian ekimen ugari burutu ziren, egunero jardueraren bat eman zelarik: kontzertuak, erakusketak, hitzaldiak, etab... Hauetaz gain beste era bateko ekintzak ere egin ziren, adibidez: 88.eko abuztuan, Gaztexean, 1. Jai Alternatiboak antolatu ziren arrakasta izugarriarekin; "anti-gabonak" egin ziren; Gaztetxearen "aste ateo"ak partaidetza handia izan zuen; material mordoa atera zen; Herrera-ra martxarako autobus bat antolatu zen Gaztetxeko jendearekin...\nBaina bolada txarrak ere izan ziren hasierako urte haietan. Gasteizko Alde Zaharrean (E.H. osoan bezalaxe) larria zen heroinaren arazoa, batez ere gazteariaren artean:\n"Jako"ari lotuta zeuden gazteen askatasunaren ezeztatzea, gaixotzea eta batzuetan heriotza.\nKaleetan poliziaren kontrol zorrotzagoa eta era berean herri mugimenduan murgiltzen zen jendearen aurkako errepresio bortitza.\nKaleko giro kaxkarra: lagunen arteko lapurretak, elkartasun eza, ...\nGaztetxeko asanbladetan hainbat eztabaidatu ostean heroinaren trafikoa eta kontsumoa arazo pertsonala ez ezik, gizartean gero eta mingarriagoa zen arazoa zela ondorioztatu zuten, haatik, arazo honen aurrean zerbait egitea erabaki zuten auzo elkartearekin batera, Alde Zaharreko Drogen Trafikoaren Aurkako Koordinakundean. Lan nekezaren ondoren eta trafikanteengandik makina bat mehatxu jasota, egoerak hoberantz egitea lortu zen, auzokide askok begi onez begiratu zutelarik Gaztetxea orduan, bertako kideak ekintza hauen bultzatzaile bakarrenetarikoak izan baitziren.\nBigarrena[aldatu | aldatu iturburu kodea]\nHau izan da gutxi gorabehera Gaztetxeak bizitako lau etapetatik lehenenbizikoa. Lehen etapa aberats honetan jendearen arteko erlazioa oso ona izan bazen, denborak aurrera egin ahala okerrera jo zuen: hasierako asanbladak nahiko konfliktiboak izan ziren, aurreko prozesuan parte hartu ez zuen hainbat pertsona bildu baitzen Gaztetxean eta ikuspegi askoz kaotiko eta indibidualistagoa baitzeukaten. Gaztetxeari buruzko ikuspegi ezberdinak azaleratu ziren orduan: etxe okupatua ala kolektiboentzako lokala (Gaztetxea bitartekotzat ala helburu) atxikimendu politikoaren araberako "familia"-k, lan intelektuala eta eskulanaren aldekoen arteko tirabirak. Hala ere, giza arloan, kulturalean nahiz politikoan egin zen lana etengabekoa izan zen. Azkenean, kideen arteko zatiketa gero eta nabarmenagoa izaki apurketa bat eman zen, hogeitahamar pertsona edo, Gaztetxetik joan zirelarik.\nHirugarrena[aldatu | aldatu iturburu kodea]\nEra honetan, egoera lasaitu zenerarte bi urte pasa ziren eta orduan hirugarren etapa hasi, trantsiziozkoa: Bi urte lehenago alde egindako zenbait pertsona bueltatu ziren eta jende berriarekin lan eta esfortzu handia egin zuten, jende zaharrenak gazteenari Gaztetxearen antolamenduaren eta beste hainbat konturen berri eman behar zion, eta hori egunez egun egin beharreko lana zen.\nGarai honetan (7. Urtemuga bete baino lehenago), Udaletxearekin zenbait kontaktu eta bilera egon ziren, Udaletxeak zeuzkan asmoei buruz hitz egiteko.\nGaztetxea dagoen tokian aparkaleku bat eraiki nahi zuten eta honetarako etxea bota. Gaztetxea kokatzeko beste toki bat eskeini zuten, Korreria kalean eta Gazte Asanbladak barne eztabaida luzeak izan zituen, bi jarrera nabarmenduz: batetik, muinoan azken muturreraino eusteko prest zegoen jendearena, eta bestetik, Udaletxeak handik botatzeko medio guztiak eskura zituela eta nahi izanez gero botako zituztela pentsatzen zutenena. Azken ideia hau izan zen nagusi eta beste lokal bat lortzeko akordio horretara ailegatu ziren Udaletxearekin, baina akordioa adosturik zirudienean inguru hartako auzokideen kexak eta oposaketak hasi ziren. Interes politikoak ere tartekatzen omen ziren, Unidad Alavesa-rekin erlazionaturiko jendea izan omen baitzen oztopo gehien jarri zuena. Hau dela eta Jose Ángel Cuerda alkateak, Alde Zaharrean beste toki bat bilatuko zuela adierazi zuen, baina gauzak bere horretan geratu ziren. Dena dela, Udaletxearekin izandako kontaktu hauei esker, Gaztetxea sortu zenetik izandako lehenengoetako aldarrikapen bati erantzunez ura jarri zuten (ordurarte, ondoko plazako iturritik mangera baten laguntzaz kupel handi bat betetzen zuten).\nLaugarrena[aldatu | aldatu iturburu kodea]\nLaugarren etapa etorri zen gero, 1994. urte inguruan, belaunaldi berri baten sarrerarekin. Udaletxearekin pixka bat ahazturik eta eguneroko dinamikak alde batera utzi gabe (kontzertuak, erakusketak, jaialdiak, antzerkiak, …) beste arlo batzuk jorratzeari ekin zioten kementsu. Presoen borrokak garrantzi handia hartu zuen garai honetan zenbait asteburutan hiriaren erdialdera jaitsi zirelarik presoz mozorrotuta, Gasteizko zein Arabako presoen argazkiak gorputzean pegaturik zituztela, batzuk kalean geldi-geldirik, besteak presoen egoeraren berri ematen zuten panfletoak banatzen. Beste batzuetan, kate handi batez loturik eta aurretik azaldutako mozorroekin jantzita, hirian zehar ibili ziren, harridura aurpegiak sortaraziz.\n1995ko abenduan, herri ekimenak, euskal presoak euskal herriratzeko Euskal Herrian zehar antolaturiko gose greba ibiltariaren barnean, 1997ko irailaren 13tik 20ra Gazte Asanbladako hamaika lagunek 92. txanda osatu zuten. Egun hauetan zehar antzerkia, malabareak, piano kontzertua, gizarte etxe ezberdinen zein Udaletxearen aurrean kontzentrazioak, filmak, preso ohiekin zein senideekin hitzaldiak, Hala Bedi irratian elkarrizketak eta irratsaio berezi bat,… ere egin zituzten. Aste hartako leloa "Euskal Presoak Euskal Gaztetxeetara" izan zen.\nPresoen aldarrikapenei jarraipena emateko "Euskal Gaztetxeak Preso Politikoengana" deituriko ekimena ere eraman zuten aurrera, Gaztetxeak espetxeetara "sartzea" helburu zutelarik (funtzionamendua, filosofia, historia, lan ildoak, …). Lan arduratsua eginda Gasteizko Gaztetxearen berri ematen zuen txosten bat bidali zitzaion Euskal Herriko Preso Politiko bakoitzari, elkartasun osoa azalduz. Presoen aldeko hainbat eta hainbat ekimenen garaia izan zen hau.\n1997-98tik aurrera, batik bat gazteria eta honen inguruko arazoetan zentratu zen Gazte Asanbladaren lana. Gaztetxearen konponketari begira ere lan handiak egin ziren garai hauetan (teilatu guztia bota eta berria egin edota hainbat gelaren egokitzea.\nAzken urte hauetan lana bi arlo nagusitan banatu dute: batetik, etxearen mantenu lana eta bestetik, lan sozio-politiko eta kulturala. Mantenuari dagokionez, bai bere ekimenei, bai kanpotik etor daitezkenei erantzuteko etxea egokitzea izan da helburu garrantzitsuenetako bat. Urteen joan etorriaren poderioz asko eta asko izan dira egin behar izan dituzten lanak: teilatu berria jarri, gela guztiak konpondu eta berrantolatu, taberna eta liburutegia (aspaldiko proiektua) egokitu, tximinia, eszenatokia, …\nHau guztia, daukaten espazioa ahalik eta ondoen aprobetxatzeko. Lan sozio-politiko eta kulturalean, berriz, etxebizitza duina eta okupazioaren aldeko hainbat ekimen (kale antzerkiak, okupazio sinbolikoak, jaialdiak, salaketak), ideologi ikastaroak (komunismoa, kapitalismoa, mugimendu autonomoa, faxismoa, feminismoa eta anarkismoa), "errokodromo txikia", Arabako Gazte Asanbladen kordinadorari bultzada, ... Hau guztia eta gehiago astero astero eskaintzen dituzten kontzertu, antzerki eta antzekoez gain.\nUrte batzuetatik hona gaztetxea dagoen eraikinaren jabego ofiziala Udalarena da. Garai batean elkarrekin bilera batzuk izan zituzten, Udalak hala eskatuta, jabegoa uztea ere planteatu zietelarik, baina jartzen zizkieten baldintzak ez zituzten onartu eta bere horretan jarraitzen du. Gaur egun, ez dute inolako harremanik mantentzen gobernuan dagoen taldearekin.\n"Gasteizko Gaztetxea, probatu ez duenak ez daki zer den hau!" dokumentala[aldatu | aldatu iturburu kodea]\n2015ean "Gasteizko Gaztetxea, probatu ez duenak ez daki zer den hau!" izeneko dokumentala aurkeztu zuten. Dokumentalak 54 minutuko iraupena du eta bertan gaztetxearen 30 urteko historiari errepaso zabal bat egiten zaio.\nGasteizko gaztetxearen webgunea.\nMultimedia: Gasteizko gaztetxea\nOrriaren azken aldaketa: 2 urtarrila 2021, 10:02.


Herri Ondarea :: Zeberiotik Arrabako ganaduarekin joatea\nElegir un temaNekazaritzaElikaduraEdatekoakKontakizunaBertsolaritzaHerri egutegiaBaserriaSiniskerak eta mitologiaPersonaia mitologikoakGaixotasunak eta sendagaiakFamiliaAndra-gizonen arteko hartu-emonakAbeltzaintzaEtxeko abereakLanerako abereakArtisautza eta ogibideakPerratzaileaErrementariaErroteaErrementariaren lanaJantziakUmeenakIndustriaLantegiakIndustriaGarraioaHerriaEraikinakZerbitzuakUme jolasakHerri literaturaKomunikabideakIrratiaTelebistaEtxeaEtxeko altzariak eta tresnakBabeserako errituakMusikeaBandeaMusikeaNaturaDenporea neurtzekoakGizakiaEretxiakBizitzako aldaketa ohikuneakEzkongaiak eta ezkontzeaArtzaintzaArtzainaArrantzaItsasontziaKontserbakArrainakArrantzaleaPolitikeaErlijinoa eta kultoaHeriotza-ohikuneakDoluaHileteaAisialdiaDantzaldia, jolasaToponimiaEraikinakIturriaIbaiakauzoaEuskaldunak erbesteanAuzotasuna eta herriaErmandadeakHerri-basoakAuzotasuna eta herria\nArrabako landea Zeberiorena izan zan. Zeberioko Santo Tomas patronatoak terreno asko eukan, eta lehenago ez egozan lur guztiak segiduan, saltoka egozan. Arrabako landara Zeberiotik eroaten eben ganadua, elia, eta Zeberioko harexpetan bedeinkatzen eben, parrokiaren azpian. Hurrengo egunean, Gesalatik Bikozganera, eurek Mendigane esaten ei deutsie, eta handik Arrabara. Arraban hesia eginda egoan eta hantxe loditzen zan ganadua saltzeko. Eta abadea joaten zan urtero-urtero eskola-umeakaz Arrabako landea bedeinkatzen.


Oiartzun ibaiaren ingurua jarduera fisiko osasungarrirako gune izango da | Herribizia\nErrenteriako Udalak, Eusko Jaurlaritzako Osasun Sailak eta Osakidetzak, sare bat sortu dute herriko hainbat erakundeekin batera. Sare horrek Errenteriako biztanleen osasuna hobetu zein prebenitzen duen jarduera fisikoa eta aisialdi aktiboa sustatzeko koordinazioa hobetzea du helburu. Izan ere, Oiartzun ibaiaren ingurunea “eremu ezin hobea” da horretarako, pasealekuak, parkeak eta kirol-instalazio irekiak aurkitzen baitira. Bertan, 18 kirol ezberdin praktikatu daitezke 23 kirol-ekipamenduetan, eta erabilera handitzeko aukerak ere badaude.\nJarduera fisikoaren sustatzea Errenteria 2025 Plan Estregikoan jasotzen da eta egin berri den Oiartzun ibaiaren inguruneko Paisaiaren Ekintza-planaren proposamena da. Urtarrilaren 27an udaletxean izan zen bileran aurkeztu zuen ekimena Jose Cruz Legorburu Ingurumen zinegotziak, eta tokiko erakundeen interesak eta parte-hartzeko aukerak identifikatu ziren. Era berean, elkarrekin lan egiteko moduak aztertu ziren, ekintza ezberdinak abian jartzeko; hala nola, ibilaldi osasungarriak, aire zabaleko jarduerak monitoreekin, jardueren agenda bateratua, edo Oiartzun ibaiaren inguruneak eskaintzen dituen onurez baliatzeko moduak.\nSare hori ingurumen-sailak sustatzen du eta Udaleko Kirol-patronatuak, Eusko Jaurlaritzako Osasun-sailak eta Osakidetzak osatzen dute. Orain arte, hainbat erakundeen babesa lortu du: Gurutze Gorria, Errenteriako farmaziak, Mindara, Beti-Bizkor Jubilatu eta Pentsiodunen Elkartea, Club Atlético Renteria (CAR), Urdaburu Mendizale Elkartea eta Oarsotri Triatloi Taldea. Bestalde, Eusko Jaurlaritzako Hezkuntza Sailak ere parte hartzen du, Irungo Berritzegunearen bidez.\nSarea antolatzeaz gain, Oiartzun ibaiaren ertzetako hainbat lekuetan 6 panel jarriko direla jakinarazi du Udalak (Ondartxo, Iztieta, Gabierrota eta Fanderian). Panel horietan, eremu guztian zehar egin daitezken jardueren informazioa emango da, baita aholkuak eta osasunarentzako onurak azaldu ere. Bestalde, internet bidez kontsultatu ahal izango den gida bat prestatzen ari dira.\nErrenteriara etorri berrien harrera protokoloa; irekia, bizia eta dinamikoa


Pilotaren jatorria eta bilakaera ulertzeko tailer praktikoak emango ditugu igande goizean — Kulturaz\nPilotaren jatorria eta bilakaera ulertzeko tailer praktikoak emango ditugu igande goizean\nPilotaren jatorria eta bilakaera ulertzeko tailer praktikoak emango ditugu igande goizean Hebentik...Zubia asteburuaren baitan eta igande arratsaldean izango den Pilotarhitza ikuskizuna ardatz, aukera handi honekin egingo gara topo. Ilunpe Pilota Elkarteko lagunekin batera, Zuberoako Michel Iturria Zesta puntalari ohiak eta Mixel Etxekopar-ek iparraldeko pilota jokamoldeen ikastaroa emango digute. Igandean, 10:00etatik 12:00etara, Frontoi Txikian https://www.kulturaz.eus/bloga/1376 https://www.kulturaz.eus/@@site-logo/logoa.png\nHebentik...Zubia asteburuaren baitan eta igande arratsaldean izango den Pilotarhitza ikuskizuna ardatz, aukera handi honekin egingo gara topo. Ilunpe Pilota Elkarteko lagunekin batera, Zuberoako Michel Iturria Zesta puntalari ohiak eta Mixel Etxekopar-ek iparraldeko pilota jokamoldeen ikastaroa emango digute. Igandean, 10:00etatik 12:00etara, Frontoi Txikian\nMichel Iturria mauletarra zesta puntalari profesionala izan zen. Estatu Batuetan ibili zen eta Jai Alairen goraldia ezagutu zuenetakoa izan zen. Orain, pilota irakaslea da, baina ez hori bakarrik. Hebentik Kultur Elkarteko kide era bada eta bertan sortzen dituzten ekimenetan parte hartzen du. Horren adibide dugu igande arratsaldean ikusiko dugun Pilotarhitza ekitaldia, bera baita protagonista nagusietakoa, pilotazalearen mugimenduen koreografia egingo duena.\nHalako pilotari handi eta kirol mota horren zale amorratua Azpeitira etortzeko suertea izango dugunez, pilotaren inguruko ikastaroa antolatzea otu zitzaigun eta Ilunpe Pilota Elkartekoen laguntza jaso ere bai.\nGaur egun, hegoaldean gehien nagusitzen den pilota jokamoldea ezker paretakoa da, banaka, binaka edota lau t'erdikoa; 22ra eta frontoian. Iparraldean bestelako ohitura batzuk nagusitu dira eta han Trinkete, Xistera, pasaka, bote luzea, laxoa... bezalako modalitateek iraun dute gehiago.\nPilotaren historian atzera egingo dugu Iturria eta Mixel Etxekoparek asko dakitelako gai honetaz eta lehengo jokamolde zaharren ibilerak eta batez ere iparraldeko jokamoldeak erakutsiko dizkigute. Tailer praktikoa izango da, haur zein helduri zuzendua. Fronti Txikin bilduko gara, 10:00etatik 12:00etara.


Industria etorkizuna | Autogestioa\n← Jugada empresarial y autodefensa de la plantilla en Troquenor\nUna muestra del papel del Estado en la crisis: breve análisis del Decreto-ley del 3 de diciembre de 2010 →\nBerrian argitaratua (egitura saila), uztailaren 14an.\nResumen: El caso del “tax lease” en el sector naval ha vuelto a poner sobre la mesa el papel de las instituciones en la defensa de un tejido económico potente. La dejación de estas es una consecuencia lógica de el papel del estado en el neoliberalismo y su nula soberanía frente al capital, que en este caso toma la imagen de Europa.\nC’est fini. Bilbotar jatorriko eta bere burua sozialistatzat hartzen duen Joaquín Almuniak argi uzten ari du Europar Batasunaren jarrera ontziolekiko zein den. Neurriak ezagututa, PYMAR patronalak esan duenez, nazioarteko armadoreek Asiako bidea hartu dute, tax lease auzia dela eta.\nAzken asteetan komunikabideetan errepikatzen den hitza, zerga gutxiago ordaintzeko sistema bat da, kostu ekonomiko handiko produktuak erosteko erabiltzen dena. Sektore ugarik baliatzen dira sistema honetaz eta ontzigintza ezaugarriak direla eta, erabat onuragarriak izan dira sektorearentzako. Armadore batek ontzi bat eraikitzeko kontratua sinatzen eta jasotzen duen artean, denbora luze izan ohi da (urte bat baino gehiago); gainera, eraikitze kostuak nabariak dira. Sozietate zerga eta finantza-errentamenduko (leasing) operazioen bitartez kostuak murrizten ziren. Eragiketa hau, berez, fiskalki legala da eta Europan zehar oso erabilia. Aurreko urteko udan zenbait europar ontzigintza enpresak Lehia Auzitegian egindako salaketa da arazoaren muina, haien ustez, Espainiar Estatuko zerga egiturek estatu eta E.A.E.ko enpresak laguntzen dituelako. Honen ondorioz tax lease sistema eten da, konkurrentzia desleiala den ala ez argitu arte.\nArriskuan, Bizkaiko la Naval, Pasaia, Zamakona, Murueta eta Balenciaga ontziolen etorkizuna, eta zuzeneko eta zeharkako 15.000 lanpostuak ere, 1.000 milioi euro eskatzen baitzaie. Diruaren itzulera bertoko ontziolen itxiera zuzena eragingo luke. Bertoko enpresak tranpatiak izan al dira? Gauza da Europa osoan laguntzak eta subentzioak ohikoak direla, enpresen arteko lehia basatia eta liskarrak beti izaten. Kontinente Zaharrean egoera hau ematen den bitartean, Asiako ekoizleek pozez zoratzen daude: azken hogeitamar urteetan konkurrentzia desleialaz baliatu dira, Estatuen laguntza sendoarekin, sektore estrategikotzat definitu baitzuten. Gainera, neoliberalismoaren desregulazioak direla eta, ez dira anti-dumping arau sendorik zehaztu.\nLobbien indarra agerian geratzen da Europak horrelako neurriak hartzen dituenean. Finantza erakundeak erreskatatzeko ez da arazorik eman, baliabideak leku guztietatik helduz eta gainera Europar Batasunak neurriak bultzatu eta gidatu ditu, lehentasun bakarra erakundeen jarraipena izaten. Beste sektoreekin, aldiz, arrasera ezberdina da. Kasu honetan ontzigintzari tokatu zaio; baina antzeko zerbait esan genezakeen nekazaritza eta abeltzaintzari buruz.\nErabakigarriak diren erakunde publikoen papera lotsagarria izan da. Baina ez azken hamar urtetan, Trantsizio garaitik hona bidai orria berdina izan baita. Europar Batasunaren atzean dauden botereak ez dute ekonomia “errealaren” alde egin, baizik eta lehiakortasun kontzeptua baliatuz, desindustrializazio sakona bultzatu da Europar Hegoaldean, Almuniak egindako aipamenak honetan sakonduz. Estatu mailako ekonomia planekin, antzeko zerbait, bertoko interesak alde batera utziz. Fordismo garaian “made in” zuen garrantzia, ’90 hamarkadako posfordismo berrian “designed by”. Gaur egun, aldiz, ekonomia liderrak biak berreskuratzen ari dira, “made in” eta “designed by”. Zeinetara doa gure ekonomia?\nOntzigintza sektorearen afera ez da soilik lehia eta lehiakortasun kontua. Ezta diru kontua. Ez badugu nahi gure ekonomia industria-basamortu batean bihurtzea, funtsezko gako bat da industria hau mantentzea. Askotan gainbeheran dauden sektoreez hitz egiten da ekonomia arloan, industria astuna, metalurgia eta siderurgia talde horretan sartuz. Baina ahazten dena testuingurua da: gainbeheran norentzat? Edo zehatzago esanez, norentzako? Ez da industriaren aldeko debaldeko aldarrikapena. Ekonomia eta gizartearen eraldaketa behar beharrezkoa da, jasangarri, ekologikoagoa, gizatiarragoa… bat lortuz. Baina bide hori hartzen dugun bitartean, ezin dugu gure ondare (eta aktibo) industriala zakarrontzira bota, “lehia” arazoak direla eta.\nPost hau alternatiba ekonomikoak, Berria, ikuspuntuak atalean eta Ekonomia, europa, ontzigintza laburpen hitzekin publikatua izan da. Gogokoetara gehitzeko lotura iraunkorra.


Kultur leherketa proposat du Abotsanitzek : Antxetamedia\nKultur leherketa proposat du Abotsanitzek\n20505 Tokiko Gaia ANTXETA Kultur (2020-05-06 07:46:45)\nArgi dago normaltasun berriak hutsune nabarmenak izango dituela epe luzera begira ere. Baina artistak ez ezik, herriz-herri sektore kaltetuenetakoa da kultur eragileena. Kultur agendarik ezean, herria gelditua da, eta horrek eragina du ere herriko komertzio eta ostalaritzan ere. Hau kontuan hartuta, eta herria berpiztu nahian, pilaketa masiborik eragingo ez luketen dozenaka ekitaldi proposatu ditu Abotsanitz udal taldeak krisiari aurre egiteko. Kultur Leherketa gisa izendatu dute ekinbide hau.\nIgor Enparan, Abotsanitzeko bozeramaleak esplikatu digu kulturak ekonomia pizteko gaitasuna duela sinetsita herriko etxean aurkeztu duten proposamena zertan datza.\nHala, merkataritza suspertzeko edota ostalaritza sustengatzeko laguntza publikoekin bezala, Herriko Etxeak kultur eragileek antolatutako jarduera hauetan inbertsio publikoa egin dezala galdegin dute. Bestela, nekez biziraungo dute herrietako kultur eragile txikiek.\nHorren irudiko, Irunen, Kabigorri kultur ateneoak egin duen larrialdizko laguntza deialdia. Martxoaren 14an itxi zutenetik ez dute diru iturririk, eta egoera janezina bilakatu denez, babes kanpaina bat plantan eman dute, herritarrek euro baten truke egitasmoa babes dezaten. Mementukotz 32 lagunek bat egin dute. Lagundu nahi duenak, www.teaming.net/kabigorriateneoa loturan egin dezake.\nEta herritarren sustengua aipatuta, Hendaian ere, aurten 17.a izan behar zuen preso eta iheslarien aldeko FUTBOL7 txapelketa bertan beheranutzi behar izan dute. Urtero Euskal Herri osoko 50 taldek parte hartzen dute, eta 600 pertsona inguruk bazkaltzen dute, eguna elkarrekin iragan eta kontzertuekin bukatuz. Ipar Euskal Herrian preso eta iheslarien alde urtero biltzen den diruaren zati handienetako bat ekitaldi honekin bildu ohi dela ohartarazi dute. Eta beraz, aurten ezeztatu denez, crowdfoundig edo diru bilketa herritarra deitu dute, labur.eus/futbol7lagundu estekan sustengatu daiteke.


Durangoko Sormen Bekaren irabazleetako bat da Galder Gonzalez - Urola Kostako Hitza : Urola Kostako Hitza\nDurangoko Sormen Bekaren irabazleetako bat da Galder Gonzalez\nEtzi Portu Maritimoa taldeak aurkeztutako ATOPIArpg euskarazko rol jokoak irabazi du Durangoko Azokako lehenengo Sormen Beka, eta talde horretako kide da Galder Gonzalez Zarauzko bizilaguna.\nGalder Gonzalez, bere Twitter kontuan partekatutako irudi batean\nEtzi Portu Maritimoa taldeak aurkeztutako ATOPIArpg euskarazko rol jokoak irabazi du Durangoko Azokako lehenengo Sormen Beka, eta talde horretako kide da Galder Gonzalez Zarauzko bizilaguna. Urtebeteko epea izango dute jokoa sortu eta argitaratzeko. Horretarako, 15.000 euroko beka jasoko du taldeak, eta 2019ko Durangoko Azokan aurkeztuko du.\nItxaro Borda idazleak hitz egin du epaimahaiaren izenean: “Rol joko bat euskaraz, literatura fantastikoaren eta jolas kolektiboaren gurutze-bidean, sortzaile talde dinamiko batek ekartzen duena. Irudimena eta irudiak lantzen dituzte, Euskal Herriko gaurkotasunean errotzen da, eta umorea ere sartzen da narrazio eta komentarioetan”.\nProiektuaren sortzaileek azaldu dute gabezia batetik abiatutako proiektua dela, eta euskarazko rol-jokoetan dagoen hutsunea betetzea izan dutela helburu: “Proiektu honetan aurkezten den egitasmoak euskaraz sortu eta argitaratutako lehen rol jokoaren liburua du helburu, baina proposamen honekin paraleloan adierazpide ezberdinak lantzen saiatzen ari gara, blog, sare sozial eta irrati bidez euskarazko rol jokoen posibilitateak aztertzeko”.\n28 proiektu aurkeztu dira deialdira, eta hiru izan dira finalistak: Gerrak, Hiru Puntu eta proiektu irabazlea.


Infozazpi irratiak kanpaina berria abiatuko du gaur, Otxandion, �gero eta gehiago� lelopean - GARA\nProgramazio osatuagoa, Euskal Herriko txoko gehiagotara iristen den seinalea eta bazkide kopuru handiagoa lortzea izango dira Infozazpi irratiak abiatuko duen kanpaina berriaren hiru zutabeak. Datorren urtarrilean beteko ditu irratiak bost urte. �Orain, beste urrats batzuk egitera goaz, irratiari tamaina handiagoa emateko. Bere itzala gero eta zabalagoa izateko�, azaldu zuten irratiko arduradunek.\nHorretarako, �Geroz eta gehiago� lelopean jarriko dute abian kanpaina berria, gaur bertan. Otxandion izango da Infozazpi, arratsalde pasa antolatu dute-eta bertako herritarren laguntzaz. Besteak beste, irratsaio berezia eskainiko dute, 18.00etatik 20.00etara. Sagardoa dastatzea, antzerkia, kontzertuak... izango dira bertan.\nOtxandion izango da lehenengo geltokia, baina seinalea gero eta leku gehiagotara helarazteko asmotan, beste herrietara ere joko dute. �Festa giroa, proiektuaren gaineko informazioa eta jendearen parte-hartzea izango dira osagaiak�. Datozen hilabeteotan hainbat herri zeharkatuko dituzte: Tolosa, Arrasate, Bergara, Azpeitia, Donostia, Errenteria, Bidasoa, Lizarra, Durango...\nBestalde, gero eta bazkide gehiago bildu nahi dituzte. 1.700 lagunek osatzen dute oraintxe Azti-Begia elkartea, Infozazpi irratia sustatzen duen herritarren elkartea. �Bazkide gehiago lortzeak irratia zabaltzea eta hobetzea ekarriko du�.\nProgramazioari dagokionez, osatuagoa eskaintzeko asmoa dute. �Hasi ginenetik, programazioa handituz joan da, gero eta saio gehiago eta kalitate hobea lortuz. Kanpaina honetan lortutako emaitzei esker, urrats galanta egitea dugu helburu�.


Donostiako “mapa” berria - Euskonews\nDonostia-Beterrirako sarbide sarea\nErrepideetako «mapa» arrunt aldatzen ari da. Donostia-Beterriko trafikoa bideratu eta ordenatzeko hautabide bila, sarbide sare berri bat ari gara eraikitzen. Hegoaldetik, sarrera berri bat eratuko da, Urumeako autobiaren bitartez. Ekialdetik, hirugarren lerro bat erantsiko zaio A-8 autobideari Intxaurrondo-Pasaia bitartean, Herrera-Intxaurrondo bide-adarra egingo da eta Pasaiako saihesbidea eraikiko da. Mendebaldetik, A-8 autobideak hiru lerro izango ditu Zarauztik Donostiaraino. Eta bigarren ingurabidea, gaurko saihesbidearen alternatiba orokorra. Inbertsio ahalegin handia, Donostia-Beterrik sarbide sare zabal eta modernoa izan dezan. 11 proiektu, Donostia-Beterrik errepide sare zabal eta modernoa izan dezan: Donostiako 2. ingurabidea, Urumeako autobia, hirugarren lerroak A-8n Bide gehiago Intxaurrondotik Pasaiara\nA-8autobidean,Intxaurrondo-Pasaia bitartean hirugarren lerroa 2005ean zabaldu zenez geroztik, gaitasun eta segurtasuna handiagoa irabazi du egunero milaka ibilgailu izaten dituen zatiak. Hirugarren lerroa 2 km luze dituen zatian egin da, saihesbidea Intxaurrondon amaitzen den puntuan hasi eta Pasaiako saihesbidearekin lotuko duen punturaino, guztira 12,2 milioi euroko inbertsioaz. Pasaiako saihesbideak egunero 25.000 ibilgailu aterako ditu N-I errepidetik, Antxo-Herrera bitartean\nPasaiako saihesbidea datorren urtean zabalduko da, eta egunero 25.000 ibilgailu inguru aldatuko ditu N-I errepidetik A-8 autobidera; hartarako prestatua dago, hain zuzen, trafiko gehikuntza horri aurre egiteko, hiru lerrotara zabaldurik Pasaia-Intxaurrondo bitartean. Proiektu korapilatsu honen xedea da ia guztiz eraberritzea Pasaian N-I errepidearen eta A-8 autobidearen arteko lotune zaharra; horretarako, 5 zubibide, errepidearen gaineko eta azpiko 4 pasabide handituko dira, 2 tunel irekiko dira eta oinezkoentzako azpiko pasabide bat eta goiko zaldain bat egingo dira. Aurrekontua 47 milioi eurokoa da. Herrera-Intxaurrondo bide-adarra\nHerrera-Intxaurrondo bide-adar berria eraikitzeko lanak aurten hasiko dira eta Herreratik A-8 autobidera (Irungo norabidean) lotzeko aukera emango du. Guztira 6 milioi euroko aurrekontua du, Garberako gunearekin ere lotunea izango du. Donostiako 2. ingurabidea. Abiatuda Donostiako saihesbide berria\nSaihesbide berri bat izango da, Donostiako sarbideak arinduko dituena. Aurten bertan hasiko dira bigarren ingurabide honen lanak: 16 kilometroko «gerrikoa», hiria hegoaldetik inguratuko duena, Errenterian hasi eta Aritzeta arte, gaur egungo saihesbideari irtenbide orokorra eskaintzeko. Errepide berriak lotune bana izango du Urumeako autobiarekin, Astigarraga, eta N-I errepidearekin, Lasarte-Orian. Hiru zatitan egingo dira obrak: lehena, Errenteria-Astigarraga (2006an hasita); bigarrena, Asigarraga-Lasarte-Oria, eta hirugarrena, Aritzeta-Lasarte-Oria, biak 2007an. Lanen proiektuaren arabera, bigarren ingurabidea osorik irekita egongo da 2009an. Zubibidebat, 1 km luze\nBenetako lehia tekniko eta ekonomikoa. Donostiako bigarren ingurabidearen proiektuan muturreraino zaindu dira ingurumena babesteko neurriak, eta ingeniaritza ahalegin ikaragarria egin beharko da: 6 tunel ireki eta 14 zubibide jaso behar dira, horietako bat kilometro betekoa, Astigarragan Urumea ibaia zeharkatuko duena.\nAhalegin tekniko horrek eragin zuzena du, noski, azpiegituraren kostuan: guztira, 280 milioi euroko aurrekontua izango du. Horrek esan nahi du Donostiako ingurabide berriaren 16 kilometroetako bakoitza 18 milioi euro kostako dela. Hiru lerroko autobidea Zarauztik Donostiaraino\nZarauztik Donostiaraino dagoen 10 kilometroko autopistak gaitasuna eta arintasuna irabaziko ditu hirugarren lerroa eransten zaionean. Lanak aurten bertan dira hastekoak, Orio-Aritzeta bitartean diren 7 kilometroetan, eta Orioko lotune erdian. Bestalde, Zarautz-Orio bitarteko 3 kilometroetan, lanak 2007an hasiko dira. Guztira, 70 milioi euroko inbertsioa izango da, A-8ko zati garrantzitsu horren gaitasuna handitzeko. Zorua eta juntak berriztatzea Lasarte-Aritzeta lotunean (N-I-A)\nTrafiko ikaragarria biltzen du zati honek: egunero 60.000 ibilgailu, horietatik 9.000 kamioi; ezinbestekoa zen zorua eta lotura juntak berritzea, berandu baino lehenago, Lasarte-Aritzeta lotunean (N-I-A), errepidea 1999an zabaldu zela 6 urte besterik igaro ez direnean. Lanak 2005ean zehar egin dira, oso-osorik gauez eta aste buruetan, trafikoari ahal zen gutxiena eragiteko moduan. Bi mailako biribilgunea Errotaburun\nBi mailako biribilgune batek ordenatzen du, 2003az geroztik, Tolosako hiribidetik Amara-Ibaeta bide-adarrera eta Errotaburuko sarbidera doan trafiko trinkoa. Hiru bide horien arteko lotunea, baita Zarautz hiribidearen birmoldaketa ere, eraikitzeko 7 milioi euroko inbertsioa egin behar izan zen, 84 m diámetro duen biribilgune nagusia egin, eta, aldamenean, Zarautz hiribidean 40 m diametroko biribilgune osagarria atontzeko. Urumeako autobia. Donostiarako sarbide berria Martutene eta Loiolatik\nAurki, Donostiak gaitasun handiko sarbidea izango du, Martutene eta Loiola auzoetan barrena. Urumeako autobidea Andoain-Donostia artean N-I errepidearen hautabide izateko sortua da, eta hiriraino sartuko da, Martuteneko biribilgunea gainditu ostean, Loiolako erriberan barrena. Egunero, 30.000 ibilgailu inguru bilduko ditu, eta erabakigarria izango da N-I errepidea arintzeko, aldi berean Donostiako bigarren ingurabideari loturik egongo baita. Gaur egun, Urumeako autobiaren lanak hasiak dira ipar zatian, Loiolako, Martuteneko eta Astigarragako saihesbideetan hain zuzen. Aurten, gainerako bi zatietan (Urnietako eta Andoaingo saihesbideak) hasiko dira lanak. Bide zuzena ospitaletara\nMartutene-Ospitaleak-A-8 lotune berriari esker, ospitaleen gunera iritsi ahal izango gara, autobidetik eta Urumeako autobiatik, Amara auzoa zeharkatu behar izan gabe. Lanak aurten hasi eta 2009an amaituko dira; azpiegitura guztira 2 km luze izango da, eta 49 milioi euroko inbertsioa eskatuko du. Añorgak etekina aterako dio Urumeako autobiari\nUrumeako autobia irekitzea oso garrantzizkoa izango da añorgatarrentzat, trafiko astuna nahiz arina desbideratuko baitu, eta orduan N-I errepideak Añorga zeharkatzen duen zatian trafikoa baretzeko bitartekoak ezarri ahal izango baitira. Polloeko eta Aieteko tunelak berriztatzea\nDonostiako saihesbideak izan ohi duen trafiko trinkoaren eraginez, konponketa eta berriztatze lanak tentu handiz planifikatu behar izaten dira, zirkulazioari ahal den gutxiena eragiteko. Gauez egin beharreko lanen artean, besteak beste, azpimarratzekoak dira Polloeko tunela berriztatzea (guztiz amaiturik), eta aurten Aieteko tunelean egingo dena. Karlos I.aren irtenbidea Donostiako errepide mapa berriari esker eta sarbideak hobetzeko egingo den ahaleginari esker, Amara auzoan A-8 autobidera sartzeko lotunea, Karlos I.eko zubibidearen bitartez, berraztertzeko aukera zabalduko da. Irtenbideak aztertzen ari da Gipuzkoako Foru Aldundiak eta Donostiako udalak eratutako batzorde teknikoa.\nDONOSTIA-SAN SEBASTIÁN ERRENTERIA LASARTE-ORIA ORIO PASAIA ZARAUTZ


Goñi II.a | Bizigiro | Berria\nOhiturak —onak zein txarrak— apurtzeko daude. Horren zain. Pentsatu eta erabaki beharretik salbuesten gaituzte, baina trukean, errepikapenak soilik justifikatzen dituen errutina zentzugabea bihur daitezke. Ni, esaterako, ahalegindu ohi naiz telebistako saio bat modu jarraitu samarrean ez aipatzen. Gaurkoak, ordea, salbuespena merezi du. Abiapuntua saioaren bigarren atala izan da amaitzear den aste honetakoa. Oraindik ikusi duenik ez bada, azalduko diot kontzeptua: sei gazte ari dira, saioz saio, beren kontraesanak kolokan jarriko dituzten pertsonak ezagutzen.\nBigarren atalean, bazterketa egoeran daudenekin egin dute solasaldia: kalean bizi direnekin, kartzelan daudenekin edo janari bila jantoki sozialetara jotzen dutenekin.\nAriketak jarraitzen du interesgarria izaten, diskurtso handi eta tragikoak baino eraginkorragoa baita gordintasun hori gazte «arruntago» batzuen begietatik ikustea. Gehiago edo gutxiago, gehienok jokatzen dugu nolabaiteko apatiaz kale-bazterrean dauden horiekin. Hori bai, kontrastea nahikoa sendoa eta nabarmena izan dadin, euskal gazteriaren batezbestekoa baino zuriago eta aratzagoa den gazte multzoa hautatu behar izan dute.\nSaioa berriro hizpide hartzera eraman nauena elkarrizketatu duten kide jakin bat da, ordea, eta ez edonor. Gauza jakina da Mikel Goñi pilotari ohia kartzelan izan dela azken urteotan, eta hirugarren graduan atera berritan, bere lehen berragerpen telebisiboa egin du Abiapuntua saioan. Horri esker dakigu kartzelako egonalditik osorik atera dela, ez duela galdu kirolerako eta solaserako grina eta gaitasuna.\nPozgarria iruditu zaidana beste hau da, ordea: bere bizipenak konpartitzeko prest dago oraindik, eta, beraz, bere ibilbidea ulertzeko aukera ez dago itxita erabat. Titular, lagunarteko solasaldi eta telebista tertulia asko bete ditu Goñik. Hark baino ez daki zenbateraino izan den zamatsua pertsonaia horrekin eta besteok botatako su guztiarekin elkarbizitzea. Baina arakatzeko dagoena ez da soilik Goñiren bizitza. Haren joan-etorrien erretratua egitea (anti)heroi gatazkatsu horren figura hanpatu zuen industriari eta espektakuluaz gozatu zuen gizarteari begira jartzeko modua ere bada. Mikel epaitu zuten, baina beste den-denak, osorik eta garbi atera gara hartatik.


Hasteko nire eginen ditut Karl Skovgaarden hitzak: "eskolatxo honetan ez dakitenek gutxiago dakitenei irakasten diete"; hauxe da-eta nire kasua behin behineko "maisu" bezala.\nGEDCOM datuen artxiboko formatu bat da. The Church of Jesus Christ of Latter-day Saints (Azken Eguneko Sainduen Jesukristoren Eliza) delakoaren, gehienetan "mormoiak" deitzen direnen, alegia, Historia Sailak garatu zuen. Konputagailuan sarturiko datu genealogikoen trukerako formatu malgu eta uniforme bat lortzea zen haien helburua. GEDCOM izenak Genealogical Data Communication (Datu Genealogikoen Komunikazioa) hitzak ordezkatzen ditu.\nGEDCOMen helburuak "informazio genealogikoaren elkartrukatzea erraztea, eta software produktu operatibo bateragarrien bilduma handi bat garatzea, era honetan genealogistei, historialariei eta bestelako ikerlariei laguntzeko" dira (iturria: http://www.gendex.com/gedcom55/55gcint.htm#S1, The GEDCOM Standard Release 5.5).\nHonaino, denak oso polita irudi du. Baina GEDCOM garatu zuten, benetan, haien sortzaileen oso helburu zehatz bat betetzeko. Haien sinesmen bat da arbaso hilak bataia daitezkeela, honela eternitatean haiekin biltzen ahal izateko. Hortik heldu da haien arbasoak ezagutzeko interes berezia. Argituko dut ez naizela mormoia eta Elizaren websitean denbora luzea eman nuela (http://www.mormon.org/learn/).\nUste dut Elizak erabiltzen duen informazioa aski erraza dela: izen eta abizenak, jaiotze, ezkontza eta heriotza lekuak eta datak (oker banago ni zuzentzea eskertuko nuke). Hala ere, genealogistek askoz informazio zabalagoa erabiltzen dute: zentsuen datuak, era anitzeko agiri eta ziurtagiriak, orden erlijiotsu eta militarretako kidetzak, dibortzioak, baieztatzeak, bar mitzyahak, migrazioak, testamentuak... bateon batzuk bakarrik aipatzeko. Bistan denez, genealogiarako konputagailu programak egiten dituztenek gero eta joriagoak eta aukeretan aberatsagoak egiten dituzte, erabiltzaileen eskaerak gero eta zailagoak betetzeko.\nDozenaka programa genealogiko diferente dago, Eliza beraren Personal Ancestry File (PAF) izenekotik hasita. Jakina, programa diferenteak erabiltzen dituztenen artean informazioa trukatzeko gogo handia egoten da. Eskura zegoelakoz, eta horrexegatik bakarrik, GEDCOM trukerako formatu estandar bilakatu zen, software genealogiko ekoizleek erabiltzeari ekin ziotena.\nZer gertatu da, ordea, helburu jakin bat (Elizarena) betetzeko garatu den formatua datu askoz zailagoekin lan egiteko erabili denean? Interpretazioak eta uzteak egin behar dira. Hemen hasten da anabasa; bere programatik GEDCOMera esportatzeko software programatzaile batek definitu duena ez da beti izanen beste software marka bateko programatzaileak definitu duen bera... aski kontrakoa, biak berdinak izatea mirakulu bat izanen litzateke. Eta bide honek, nahitaez, datuak usteltzera darama.\nDuela gutxi arte linboan nengoen. Uste bainuen nahikoa zela datuak nire programatik GEDC0Mera esportatzea, eta artxibo hura inporta zezakeen nornahik nire datu berak jasoko zituela. Urte honetako urtarrilaren 25ean eta 26an Bostonen egin zen GenTech 2002 genealogia batzarrean Bob Yelkeren (The Master Genealogist programako sortzailea) hitzaldi bat entzun nuenean ustekabe latza jaso nuen. Hitzaldiaren izena "Data Transfer Tools and Protocols" zen (datuak igortzeko tresnak eta protokoloak). Ez dut hitzaldia hona aldatzeko asmorik, eta asmoa banu ere ez dut uste trebe izanen nintzatekeenik, hura zuen mailarengatik (programen erabiltzaile trebatuei eta programatzaileei berei zuzenduta zegoen). Bobek GEDCOMaren zehaztasunak aipatu zituen: hasteko, denboran zehar aldatuz joan da: 4.0 bertsiotik 5.5 bertsiora; gainera, azken honek hiru aldaketa ofizial, bi gehitze eta haietako baten kentzea jaso ditu. Horretaz gain, Bobek esan zigunez, hainbat programatzailek zehaztapen diferenteak erabiltzen dituzte eta era diferenteetan ulertzen dituzte. Azkenik hondarreko jipoia eman zuen: artxibo bat GEDCOMera esportatzen bada, eta segituan artxibo bera jatorrizko programara inportatzen bada, "joan eta etorri bidaia" haren hitzetan, ez dago BATERE ziurtasunik jasotako artxiboa eta hasierako berdinak izanen direla.\nHau entzutean odola izoztu zitzaidan. Duela sei urtetik hona Family Tree Maker (FTM) programa erabiltzen dut, ez dut inoiz besterik erabili. AEBetara bizitzera etorri nintzenean erosi nuen, konputagailuen aldizkari amerikano batean oso kritika ona irakurri nuelakoz. Nire famili artxiboak 45.000 izen baino gehiago ditu, banan-banan tikatuak (beste artxibo/programetatik informazioa ekartzea ez zait ideia ona iruditzen, nahiago dut kopiatu). Hortaz, denborazko eta esfortzuzko inbertsio izugarria egin dut. Duela zenbait hilabete nire artxiboekin arazo tekniko bat izan nuen, eta hura konpontzeko ekoizlearen argibideak jarraitu nituen. Haietako bat, hain zuzen ere, artxiboa GEDCOMera igarotzea eta berriz ekartzea zen, eta huraxe egin nuen. Egoera argia eta ikaragarria zen: nola jakin nezakeen "joan eta etorriko bidaiak" datuak aldatu ote zituen? Ezin; ez banuen, txiripaz, begi-bistako zerbait aurkitzen. Ez zen munduaren bukaera, datu guztien babes-kopiak gordetzen ditut noizean behin, eta sarraskiaren aurreko bertsio batera itzul nintekeen, baina orduz geroztik sartutako datu guziak (2.000 bat izen) berriz sartu beharko nituen.\nZorionez, detaile txiki batek ohartarazi ninduen (oroimen txarra dut) "bidaia" egin banuen ere, artxiboa beste bide batetik konpondu izan nuela, eta erabiltzen ari nintzen bertsioa ez zela bidaia egindakoa. Jakin nahi duenari: jatorrizko artxiboak argazkiak baditu, GEDCOMera pasatzean galdu egiten ditu, honek ezin baititu jaso. Programa erabiltzen hasi nintzenean bizpahiru sartu nituen, eta egungo bertsioan bertan segitzen zuten.\nGertaera hura gaindituta zera otu zitzaidan: Bob Yelkeri entzun aurrean ni nengoen egoeran berean egonen direla genealogia programen erabiltzaile asko. Horregatik, lerro hauek idaztea erabaki nuen, GEDCOMek erabiltzeak dakartzan arriskuez ohartarazteko. Lortuko ahal dut.


Graduondoko ikasketak - SociologiayTrabajoSocial - Soziologia eta Gizarte Langintza Saila - UPV/EHU\nIkasketa Feministak eta Generokoak Masterra\nIkasketa Feministak eta Generokoak Masterrak doktoregorako sarbidea eskaintzen du, eta gizarte- eta zuzenbide-zientzien ikerketara orientatuta dago. Bere helburu nagusia ikerketa feministen eta genero-ikerketen arloko diziplina arteko prestakuntza espezializatua eskaintzea da. Diziplinartekotasunaren eta hainbat diziplina eta gaietako profesionalen lankidetzaren aldeko apustua da, beraz.\nAzkeneko hamarkadetan ekarpen garrantzitsuak egin dira Ikerketa Feministetan, Genero Ikerketetan eta Emakumeen Ikerketetan. Erabat finkatutako arlo zientifiko horretan, ikerketa ugari egin dira herrialdean, estatuan eta nazioartean. Ikerketa horiek ia diziplina eta ezagutza-arlo guztiak hartzen dituzte, eta Gizarte Zientziek presentzia nabarmena dute.\nTeoria eta Kritika Feministatik eginiko ekarpen zientifikoa erabat saihestezina da gaur egun, nola teoriko-metodologikoki, hala enpirikoki. Izan ere, ekarpenek ez dute ezagutzaren areagotze eta kalitatean soilik eragiten. Garrantzi handiko gizarte-arazoen konponketan sakontzen dute: diskriminazioa eta gizarte-desberdintasunak.\nAlde horretatik, EHUren egoera oso positiboa da, espezialista eta ikertzaile ugari dituelako, eta horietako askok master honetan irakasle gisa parte hartzen dutelako. Espezialista horiek banakako eta taldekako ekimen zientifiko ugari garatu dituzte hogei urteotan: graduko eta graduondoko irakaskuntza espezifikoak edo eduki espezializatudunak; doktorego-tesien lantze eta zuzendaritza; banakako eta taldekako lanen edizioa eta argitalpena; ikastaro, mintegi eta jardunaldi zientifikoen antolaketa; gizon eta emakumeen arteko berdintasun-aukeren gaineko hainbat plan eta jarduera...\nIkasketa Feministak eta Generokoak Masterraz gain, EHUren graduondoko ikasketa feministen eskaintza zabala da: Gizon eta Emakumeen Berdintasuneko Master Profesionala (Izenburu propioa); bereziki Berdintasuneko Agenteen prestakuntzara zuzenduta dago eta Gipuzkoako Campuseko Zuzenbide Fakultatean ematen da. Era berean, gairekin lotutako irakasgai eta eduki zehatzak ematen dira beste master- eta doktorego-programa batzuetan.\nIkasketa Feministak eta Generokoak Masterra gure unibertsitatean bildutako esperientzian oinarritzen da, eta bere antolakuntza jauzi kualitatibo bat da, EHUn garrantzi sozial, politiko eta zientifiko-akademiko handiko gai baten gaineko diziplina arteko prestakuntza ofizial, zabal eta koherente bat eskaintzen den lehenengo aldia delako; betiere, ikerketara orientatuta.\nKontuan hartu behar da, baita ere, masterrean EHUko hamaika unibertsitate-sail eta bost ikastegitako berrogei irakaslek parte hartzen dutela, eta bertan, sail horien genero-ikerketen gaineko irakaskuntza eta ikerketa nagusiak jasotzen direla. Horri esker, orain arte garatutako lan guztia bildu eta komunitate akademikoari eta gizarteari eman ahal zaio.\n(Beste leiho bat zabalduko du) Ikasketa Feministak eta Generokoak Masterra (pdf ,494,79 Kb)


Noticia_Radios-EiTB-BBC - Bizkaiko Campusa - Bizkaiko Campusa - UPV/EHU\nGizarte-erantzukizuna motibaziorik handienetarikoa hizkuntza gutxituetan diharduten EITBko eta BBCko irrati-kazetarientzat\nIrati Agirreazkuenaga Onaindia Ikus-entzunezko Komunikazioan doktorea (UPV/EHU), eta ikerketaren egilea.\nHizkuntza gutxituak lanabes dituzten irrati-kazetariak aztertu ditu Irati Agirreazkuenaga UPV/EHUko ikertzaileak.\nIrrati-kazetari euskaldun eta eskoziar gaelikoen profil, lan-ohitura, jarrera eta pertzepzioak aztertzeko, metodologia berri bat garatu du UPV/EHUko Irati Agirreazkuenaga Onaindia ikertzaileak. Ikerketan ondorioztatu denez, gizarte-erantzukizuna da EITBko zein BBCko kazetariek duten motibaziorik handienetariko bat.\nIaz Euskadi Irratiak 30 urte bete zituen. Hizkuntza gutxituetan diharduten kazetariak nolakoak diren eta nola lan egiten duten aztertu da. Horretarako, UPV/EHUko Irati Agirreazkuenaga ikertzaileak Euskadi Irratiko eta Eskoziako BBC Radio nan Gàidheal-go kazetariak alderatu ditu. Euskadi Irratiaren adin bertsukoa, 1985ean sortu zen BBC Radio nan Gàidheal, eta Eskozia osoan eguneko 24 orduz gaelikoz aritzen den irrati bakarra da.\nAgirreazkuenagak, batetik, aztertu du euskaraz eta eskoziar gaelikoz ari diren irrati publikoetako kazetariak nor diren eta zein ikuspegi duten beren lanari buruz, eta, bestetik, zelan egituratzen diren Euskadi Irratiko (EITB) eta Eskoziako BBC Radio nan Gàidheal-go kazetarien ekoizpen-prozedurak. Horretarako, tresna kualitatiboak (behaketak eta aurrez aurreko sakoneko elkarrizketak) eta kuantitatiboak (inkestak) uztartu ditu. Horrek balio-erantsia eman dio ikerketa-lanari.\nKazetariak aztertzeko metodologiak, inkestak eta adierazleak egon badaude, baina gehienek hizkuntza menderatzaileak hartzen dituzte kontuan. Gainerako hizkuntzak itzalean geratzen dira, eta metodologia horiek bere horretan ez dute balio hizkuntza gutxituetan diharduten kazetarientzat. Horrenbestez, "metodologia propioa garatzen saiatu naiz lan honetan", dio Agirreazkuenagak.\nEITBk zein BBCk, biek ala biek hizkuntza gutxitua lanabes izaki, hasteko, jakin nahi zuten nola baldintzatzen duen hizkuntzak irrati batean lan egiteko modua. Euskadi Irratian, adibidez, bizpahiru belaunalditako kazetariek lan egiten dute elkarrekin. Radio nan Gáidhealen, beste hainbeste. Belaunaldi bakoitzak hizkuntzaren bilakaera era ezberdinean hautematen badu ere, "kazetariek komunikazio-dinamika edo estrategiak lehenesten dituzte hizkuntza-irizpideen gainetik, eta horrek profesionaltasuna berresten du", dio Agirreazkuenagak. Halaber, gizarte-erantzukizuna da aztertutako kazetarien jarreretan eragiteko faktorerik indartsuena, ikerketan ondorioztatu denez. Hain zuzen ere, beste hedabide batzuekin duten lehian gizartearen onarpena eta sostengua jasotzeko beharra da EITBko zein BBCko kazetariek duten motibaziorik handienetariko bat, beren lana hobetzeko eta baliabide eta autonomia gehiago eskatzeko. Euskadi Irratia, esaterako, Gipuzkoan lehenengo irratirik entzunena izan zen 2012an, bere gaztelerazko lehiakideen aurretik.\nAgirreazkuenagak adierazi duenez, edukiak erabakitzeko orduan autonomia handiagoa hautematen dute gai espezializatuetako kazetariek irrati batean zein bestean. Zenbat eta espezializatuagoa izan kazetaria, orduan eta independenteagoa da editore eta programazio-buruekiko; gaiak proposatzeko ahalmen handiagoa izango du. Autonomia-pertzepzioa handiagoa da, bestalde, edukiak lantzeko denbora nahikoa dutela adierazten duten kazetarien artean. Alegia, "zenbat eta denbora gehiago izan edukiak lantzeko, orduan eta autonomia-pertzepzio handiagoa hautematen da", zehaztu du. Horrenbestez, "kazetarien espezializazio tematikoa giltzarria da gaur egun dituzten hiru arazo garrantzitsuri aurre egiteko, autonomiaren, denbora faltaren eta iturri anizkoitzak erabiltzearen erronkei hain zuen", azpimarratu du Agirreazkuenagak.\nBestalde, BBCn eskoziar gaelikoz aritzen diren kazetariek, aldi berean, telebistarako albistegiak ekoizten dituzte. Euskadi Irratian ez da hori gertatzen; irratirako bakarrik aritzen dira. Aldi berean telebistarako lan egiteak irratia aberastu egiten duela adierazi dute Radio nan Gàidheal-go kazetariek. Alde batetik, iturriak lehen eskukoak direlako, eta, beste alde batetik, gero eta zabalduago dagoen bulegoko kazetaritzatik ihes eginez, mugikortasun eta malgutasun handiagoa eskaintzen dielako.\nAsetasun-mailari dagokionez, hiru faktore nagusi hauek eragiten diote modu positiboan kazetarien asetasun-mailari: sortzeko denbora nahikoa, lerro editorialarekiko autonomia eta korporazioaren sostengua izatearen sentsazioa. Era berean, ikerketa-lan honek beste autore batzuen baieztapenekin bat egiten du. 60ko hamarkadan ezarritako usteei aurre eginez, ondorioztatzen du asetasun pertsonala onuragarria dela profesionaltasunean.\nIrati Agirreazkuenaga Onaindia (Bilbo, 1986). UPV/EHUko Gizarte eta Komunikazio Zientzien Fakultateko ikertzailea da gaur egun, Kazetaritza II sailean. Bertan egin du "Euskadi Irratiko (EITB) eta Radio nan Gàideheal-go (BBC ALBA) kazetarien profil eta jarreren alderaketa / Comparing profiles and attitudes of Euskadi Irratia (EITB) and Radio nan Gàideheal (BBC ALBA) journalists" izeneko doktore-tesia; UPV/EHUko José Larrañaga Zubizarreta eta Universitat Pompeu Fabrako Javier Díaz Noci irakasleak izan ditu zuzendari. Besteak beste, "The role of the media in empowering minority identities: Basque-language radio during the Franco dictatorship (1960s-1976) and their influence as identity catalysts" izenburuko artikulua argitaratu du Media Culture & Society nazioarteko komunikazio-arloko aldizkarian. Artikulu horretan, Loiolako Herri Irratian ibilitako kazetari euskaldunak izan ditu aztergai.\ndateStartAll: 2020/05/27, 9:0\ndateEndAll: 2020/05/29, 17:0\ndateStartAll: 2020/05/21, 9:30\n1 - 5 erakusten 1,632 emaitzetatik.


Ametsak egia bihurtzean : Oarsoaldeko Hitza\nAmetsak egia bihurtzean\n'Gure Ametsa' ballet gala zuzenduko dute Vitali Safronkinek, Lucia Lakarrak eta Iker Murillok hilaren 29ean, Dantzaren Nazioarteko Egunean, Kursaalen\nVitali Safronkine, Lucia Lakarra eta Iker Murillo, Kursaalen, 'Gure Ametsa' galaren aurkezpenean.\nAspalditik zuten elkarrekin dantzatzeko gogoa, urte askoan munduan zehar ikasitakoa etxean erakusteko grina, eta, aukerari gehiago itxaron gabe, haren bila joatea erabaki dute azkenean. Apirilaren 29an, Dantzaren Nazioarteko Egunean, Gure Ametsa ballet gala zuzenduko dute Iker Murillok eta Lucia Lakarrak, Donostiako Kursaal jauregian, 19:00etan.\nAstelehenean aurkeztu zuten dantzaldia Lakarrak eta Murillok, ondoan Vitali Safronkin koreografoa zutela; hiruren artean antolatu dute gala. Lakarrak nabarmendu zuenez, “lagun artean” sortutako proiektu bat da, “ilusio eta pasio handiz egindakoa, bihotz guztia ipinita”.\nGogoratu zutenez, duela urtebete hasi zen mamitzen egia bihurtzear den ametsa, Murillo eta Lakarra lehen aldiz elkarrekin dantzatu zirenean, Donostiako Viktoria Eugenia antzokian: “Orduan sortu zen emanaldi bat egiteko ideia, gala bat antolatzekoa”, gogoratu zuen Lakarrak. “Urte asko dira etxetik kanpo dantzatzen, munduan zehar lan asko egiten, eta inoiz ez dugu izan aukerarik gure lana etxean behar bezala aurkezteko”.\n“Asko dantzatu eta gauza desberdin asko eskaintzeko asmoz” sortu dute Gure Ametsa ballet gala; itzal handiko zuzendariak ez ezik, luxuzko gonbidatuak izango dituzte apirilaren 29an. Bederatzi dantzari igoko dira oholtzara; Lakarra, Murillo eta Safronkine, noski, eta, haiekin batera, Milango Alla Scalako Vittoria Valerio eta Claudio Coviello, eta Victor Ullate Balleteko Josue Ullate, Elena Dieguez, Cristian Oliveri eta Oscar Comensaña.\nBi zati izango ditu dantzaldiak, 11 pieza labur guztira; sei pieza lehen zatian, eta lau bigarrenean. Horietatik seitan parte hartuko dute antolatzaileek.\nSafronkinek, Lakarrak eta Murillok emango diote hasiera galari, koreografo errusiarrak sortutako Reminiscence dantzatuz. Jarraian, Murillok eta Safronkinek Continuo dantzatuko dute elkarrekin, eta Lakarraren txanda izango da azkenik, dantzaldiaren lehen zatiari bukaera emateko; Victor Ullate Balleteko kide Cristian Oliveirarekin ariko da. Sola interpretatuko dute, Victor Ullateren koreografiarekin.\nMozarten musikarekin emango diote hasiera dantzaldiaren bigarren zatiari; Safronkinen Dans le meme souffle koreografia landuko dute Murillok eta Lakarrak elkarrekin. Eta jarraian iritsiko da galaren beste erakargarritasun handienetako bat. Lakarra, eguneko bere azken emanaldian, Ullaterekin batera igoko da taulara. Eduardo Loak egindako Burka koreografia dantzatuko dute biek.\nMurillok eta Safronkinek itxiko dute gala, Matching Thouhts dantzatuz. “Badira dantza sekula ikusi ez duten gizonezkoak, asko gainera, eta horiei arreta pizten die klasikotik harago neoklasikoa ere badela ohartzeak. Aukera ona da dantzaren beste alderdi bat ezagutzeko, eta ez klasikoa soilik”, azaldu zuen Murillok astelehenean, gaur egun dantzan gizonezkoek duten protagonista rola aldarrikatuta.\nPieza motzak eta askotariko estiloak izango dira, beraz, galaren osagai nagusiak, eta, hain justu horregatik, inoiz balleta zuzenean ikusi ez duenarentzat “oso gala aproposa” dela nabarmendu zuen Safronkinek: “Asmoa da ikusle bakoitzak bere gustuko zerbait topatu ahal izatea. Horregatik uztartu ditugu estiloak”. Dantza estiloetan nola, musika estiloetan hala. Garaikidea eta klasikoa izango dira aukeran.\n“Neoklasikoaren barruan, tonalitate desberdinak erakutsi nahi ditugu, hori landu dugulako guk”, jarraitu zuen Lakarrak, eta, ildo beretik, “publiko orokorrari” zuzendutako gala bat izango dela nabarmendu zuen: “Arte bat da dantza, eta jende guztiak eduki beharko luke dantza ikusteko eta gustuko duen edo ez erabakitzeko aukera. Ez da gauza elitista bat. Dantza, teknikatik harago, sentimendu bat da, emozio bat”.\nGala bat antolatzen duten lehen aldia dute Lakarrak, Murillok eta Safronkinek, baina, aukera edukiz gero, aurrerantzean bide horretan jarraitzea nahiko lukete. “Egia esan, ikaragarri gustatuko litzaiguke”, aitortu zuen Lakarrak. Errepikatzeko aukera izanez gero edo ikuskizun bera beste leku batzuetara eraman ahal izanez gero “atsegin handiz” egingo luketela aitortu zuten dantzariek.\nIzan ere, haurrei dantzan irakastea bezain garrantzitsua iruditzen zaie ikuskizunak sortzea eta antolatzea, “nazioartean bezala, etxean ere haurrek txikitatik dantza ikusteko aukera izan dezaten”. Hala nabarmendu zuen Murillok. Norabide horretan, lehen urratsa egin dute Lakarrak, Murillok eta Safronkinek, eta ikusleek galari harrera ona egitea baino ez da falta orain. “Etxean dantza egingo dugu, oso gogotsu gaude, eta espero dugu jende asko etortzea gozatzera eta gu babestera”, azaldu zuen Murillok.\n15 eta 39 euro artean salgai daude ballet galarako sarrerak, www.kursaal.eus webgunean.


suhiltzaileentzako LEP « Prentsa oharrak\nAsteburuan suhiltzaileentzako LEP egin da Europa jauregian\nKategoriak: Prentsa oharrak — Etiketak: Europa jauregia, suhiltzaileentzako LEP — Komunikazio Zerbitzua / Servicio de Comunicación — 1 urria 2018 14:28\nProbak egiteko izena emanda zeuden 1.200 pertsonetatik 674 aurkeztu ziren (% 56), 15 lanposturako\nLarunbatean egin ziren Europa jauregian eskala operatiboan 15 lanpostu betetzeko Udalak deitutako suhiltzaileentzako LEParen probak. Prozezuan parte hartzeko 1.200 eskabide jaso ziren, baina 674 pertsona besterik ez ziren aurkeztu; horien % 94 gizonak ziren, eta % 6, emakumeak.\nAgintaldi honetan udalaren zerbitzuak indartzeko eta udal plantillan egonkortasuna handiagoa lortzeko abian jarri diren prozesuetako bat da aipatutako LEP; 2016an ekin zitzaion prozesuari, Udaltzaingorako LEParekin, eta ondoren beste prozesu batzuk ireki dira, helburu argi batekin: Udaleko enplegatu publikoan behin-behinekotasuna murriztea. Gaur egun, udal enplegatu publikoen % 38 inguruk aldi baterako lotura dute administrazioarekin.


Puntuazioa: testuak antolatzeko giltza - 2011 — EIZIE Elkartea\nPuntuazioa: testuak antolatzeko giltza - 2011\nJuan Garziak puntuazioari buruzko ikastaroa eman zuen otsailaren 28an eta martxoaren 1ean eta 2an, Donostiako Ernest Lluch kultur etxean. Ikastaroaren helburu nagusia puntuazioaren garrantziaz ohartaraztea zen; alegia, argi uztea puntuazio txukuna erabiltzea ez dela luxua edo maisukeria, edozein testugilek irakurleari zor dion gutxieneko ahalegina baizik. Horregatik, irakaskuntza formalak zoritxarrez oso alde batera utzia duen puntuazio-trebakuntza oinarrizkoa ematea (edo osatzea) izan zen ikastaroaren eginkizun zehatza.\nPuntuazioa ondo erabiltzearen garrantzia azpimarratzeko, bi metafora aipatu zituen Garziak ikastaroaren hasieran:\nIrudi bat erabiltzearren: ahozkoa musika da, eta haren adierazpen idatzia, berriz, musika horren partitura.\nOndorio nagusi bat: partiturak ezin ditu bildu musikaren ñabardura guztiak; are gutxiago, zeinuak hain urriak izanik: nondik norako nagusiak ematea da haren eginkizuna. Hori lortuko bada, ikasi eta landu egin behar da teknika hori, ez baita aski ahozkoan trebe izatea: ahozko egiturak idatziaren kodera biltzen jakin behar da.\nBeste irudi bat: imajina ezazu bazoazela autoan aurrera eta aurrera, eta, halako batean, bidegurutze batean, halaxe jarraitzen duzula, aurrera, ezerk besterik adierazten ez dizulako. Zer irudituko litzaizuke gero handik metro batzuetara konturatuko bazina, atzeranzko seinale nola edo halako bat ikusirik, aurreko bidegurutze hartan gelditu behar zenuela, eta, beharbada, beste bide bat hartu? Bada, horixe gertatzen zaio irakurleari behar bezala seinaleztatu gabeko testuaren harian: ez dakiela, alegia, nola jokatu behar duen unean-unean.\nHorrelako gaizki-ulertzerik sortuko ez duten testu irakurgarriak idazteko beharrezkoak diren puntuazio-arau oinarrizkoak emateari ekin zion ondoren Garziak. Azalpen orokor labur batean eman zituen lehenik aplikazio praktikorako behar ziren oinarriak (testuaren barne-osaera oinarrizko eskema, paragrafoak, esaldiak, esaldi barruko informazio-banaketa, sintagmak..., sintaxi-egitura eta hitz-katearen "musika"). Gero, erabilera erabakigarrienen sailkapena egin zuen, adibide argigarriak erabiliz. Horiek garbi utzi ondoren, testu errealak landu zituen ikasleekin batera: erabilera okerrak detektatu, irakurketan eragiten dituzten kalteak nabarmendu, zuzendu edo konponbide egokiak saiatu, aukera anitzeko kasuak ikusi eta bakoitzaren abantailak aipatu...\nErabilera egokiak azaltzeko ez ezik, zenbait uste okerri aurka egiteko ere baliatu zuen Garziak ikastaroa. Argi utzi nahi izan zuen gaur egun oso zabaldurik dauden zenbait uste guztiz ustelak direla: esate baterako, komak beti pausaldia esan nahi duela, eta juntagailuaren aurretik ezin dela inoiz komarik jarri, puntuazioaren erabilera subjektiboa eta arbitrarioa dela, puntuazioaren eginkizuna testuan han-hemenka gertatzen diren anbiguotasunak argitzea dela eta abar.\nHogeita bi lagunek hartu zuten parte ikastaroan, eta pozik agertu ziren denak hiru egun horietan ikasitakoarekin.\nDiario Vasco - 2011-02-27 - Juan Garziari elkarrizketa\nBizkaie - 2011-03-03 - Miren Ibarluzearen iruzkina ikastaroaz


UEU arigunea izango da Euskaraldian :: berriak :: Udako Euskal Unibertsitatea\nEuskaraldiaren lehen edizioan banakako harremanak izan ziren protagonistak, bigarren edizio honetan, ordea, ariketa kolektiboa bultzatuko da. Horretarako entitateei (erakunde publikoak, gizarte eragileak, enpresak, kooperatibak, kultur eta kirol elkarteak,…) ariketa honetan parte hartzera animatu da. Honetan datza ekitaldiko berrikuntza nagusiena, hizkuntza aldaketa norbanakoek egiteaz gain, kolektiboki ere egitea.\nEuskaraldiaren bigarren edizioaren leloak ‘gehiago, gehiagorekin, gehiagotan’, ariketaren asmo hirukoitza adierazten du, entitate barruan edo entitateak herritarrekin duen harremanean, euskaraz hitz egiteko aukera bermatu nahi du. Entitateko langile, bazkide edota kideen hizkuntza praktika berriak emateko, entitateek euskaraz lasai aritzeko guneak ‘ariguneak’ identifikatu eta sortu behar izan dituzte. Euskaraldiko antolatzaileek aditzera eman dutenez, Euskal Herri osoan guztira 25.000 arigune identifikatu dira.\nUEUk ere, entitate bezala, ariguneak bihurtu ditu Bilbo, Eibar eta Iruñeko egoitzak. Gune hauetan, UEUko lantaldeko kideek ahobizi eta belarriprest modura jardungo dute eta, ariketa sozial honi esker, gure hizkuntza ohituretan sakonduko da.\nAzaroaren 19a arte izena emateko aukera dago. Ahobizi edo belarriprest izatera anima zaitez!


Legealdi honen hasieran, Amasa-Villabonako eskoletako ikasleak Gurea zineman proiektatzen ziren TINKO enpresako filmak ikustera joaten ziren. Filmak ordea z...\nObrak pentsatu bezala garatzen ari dira eta Aste Santu ondorenerako bukatuak egotea aurreikusten da\nHerritarren Parte Hartze Batzordean herritarrek egindako hainbat proposamen ezberdin proiektura gehitu dira\nErrebote Plazako eraberritze lanak erritmo onean doaz aurrera. Garatutako lehen ekintzeta...\nAgifeseko gizarte-langile Veronica Pazosek buru nahasmendua duten pertsonen eta senideen ongizatea hobetzeko jarraibideak eskainiko ditu. Hitzaldia martxoaren 25ean, ostegunean, izango da ...\nLezo Urreztieta gogora ekarriz\n“Jainkoak ez dit barkatzen” dokumentala, martxoaren 26an, asteartea, proiektatuko da.\nVillabona.dok programazioak, Lezo Urreztieta (1907-1981) euskal nazionalista, katoliko eta kontrabandistaren bizit...\n2019 Martxoa 22\nXabier Amonarriz eta Jon Kepa Kortajarena Gipuzkoako Talentuzko Kirolariak izendatu dituzte\nHalterofilian aritzen dira Danok Danena taldeko bi gazteak\nGipuzkoako Foru Aldundiko Kirol Talentuak atzeman eta formatzeko programaren barruan, Olaederra kiroldegian entrenatzen duten Danok Danena H...\nVillabonakoUdal 🎥 “Tinko” zinema emanaldiak berrartu dira 🎥 Se han retomado las sesiones de cine “Tinko” Informazio gehiagorako ||… https://t.co/N8tRV5106J\nVillabonakoUdal ▶Obrak pentsatu bezala garatzen ari dira eta Aste Santu ondorenerako bukatuak egotea aurreikusten da. ▶Las obras… https://t.co/brpVF7ntqE\nVillabonakoUdal ▶Buruko osasun arazoak dituzten pertsonen bizi-kalitatea hobetzeko gakoak eskainiko ditu @Agifes ek Tolosan ▶Agif… https://t.co/ePwX10JiCc


Udal musika banda Euskalduna Jauregira itzuliko da igandean - Deia\ndeia.eus 16.04.2021 | 17:01\nBilboko udal musika bandaren programazioaren kartela. Bilboko Udala\nBilboko udal musika bandaren programazioaren kartela.\nBILBO. Datorren igandean, apirilak 18, Euskalduna Jauregiak Bilboko udal musika bandaren kontzertua jasoko du azkenengoz. Bandak 'Bizitzako gomutak' izeneko ikuskizuna eskainiko du haientzat hain berezia izango den egunean.\nJosé R. Pascual-Vilaplana zuzendari titularraren batutapean eta Juan Manuel Gómez tronpa bakarlariarekin batera, musika banden lau obra esanguratsuak interpretatuko ditu lehenengo aldiz. Nabarmentzekoak dira, besteak beste: Moritz Moszkowskiren "Maurischer Marsch" (Pascual-Vilaplanaren moldaketekin), Pascual-Vilaplanaren "Oihartzunak" estreinaldi absolutua, Carlos Suriñachen "Memories of an old zarzuela" eta Franco Cesariniren "Mosaici bizantini op.14".\nKontzertua bere garaiko piano-jotzailerik eta konposatzailerik ospetsuenetakoa izan zenaren Moritz Moszkowskiren "Maurischer Marsch" lanarekin hasiko da. Okasio honetan, Pascual-Vilaplanak egindako transkribapen bat joko da.\nOndoren, erabateko estreinaldi bat eskainiko da: "Oihartzunak" tronparako kontzertua, Manuel Gómez bakarlariak Pascual-Vilaplana zuzendariari aginduta sortua. Obra honen hiru mugimenduen izenak gaur egungo tronpa-jotzailerik ospetsuenetakoaren bizitzan funtsezkoak izan diren hiru hiriren izenak dira: Bilbo, Edeta (egungo Llíria) eta Barcino (egungo Bartzelona).\nJardun aparta honen ondoren, Carlos Suriñachen "Memories of an Old Zarzuela" entzungo da. Lan hau "El Barberillo de Lavapiés" obraren konposizioen eta giroen gomutara soinuz hurbiltze bat da.\nBukatzeko, ikus-entzuleek Franco Cesarini suitzar maisuaren "Mosaici Bizantini" produkzioko obra mitikoaz gozatzeko aukera izango dute. Musikak, izan ere, giro bat deskribatu nahi du, Venezia eta Palermoko zenbait elizatan dauden hiru mosaiko bizantziarri dariena: Natibitatea, Jerusalemgo Tenplua eta Berpizkundeko Aingerua.\nIkuskizuna 12:00etan hasiko da eta sarrerak Euskalduna Jauregiko txarteldegietan, webgunean, zein Kutxabankeko kutxazainetan eskura daitezke.\nEkitaldi honen ondoren, udazken-neguko denboraldia guztiz amaitzeko, Banda Juan Crisóstomo de Arriaga Antzokira bueltatuko da apirilaren 29an Kontserbatorioko zenbait ikaslerekin batera denboraldia guztiz agurtzeko. "Dantzaren oroitzapena" lelopean, Amanda Aldridge, Malcom Arnold, Rafael Mullor eta Adam Gorb-en obrak entzungo dira. Bakarlari gisa Jeronimo Martin piano-jotzaileak parte hartuko du eta berak idatzitako obra "Versos libres para piano improvisado y banda" estreinatuko du.\nTOC taldearen aurrerapausoa.


Hezkuntza ez formaleko erakundeetan STEAM proiektuak bultzatzeko eta sendotzeko gomendioen gida - Deialdiak - gipuzkoangazte\nGomendio-gida hau aurkezten dizuegu Innobasque eta EDE Fundazioaren arteko elkarlanaren emaitza gisa. 2017an garatu zen STEAM Espazioa proiektuaren testuinguruan. Ekimenean berrogeita hamar erakundek eta hamabi hizlari garrantzitsuk hartu dute parte. Sei prestakuntza-hitzalditan, sormen kolektiboko sei tailerretan eta gida honen ekoizpenean gauzatzen da.\nSTEAM ESPAZIOA hezkuntza ez formaleko eragileak STEAM Hezkuntzaren eta kultura zientifikoan, teknologian eta berrikuntzakoan sustatzeko bokazioarekin sortu zen, baina elkarlanaren ikuspegitik. Horrela, partekatutako ikaskuntza-espazio gisa sortu zen. Hala, hezkuntza ez formaleko erakundeak erakunde zientifiko-teknologikoekin konektatzen ziren.\nSTEAM espazioa - Gomendioen gida from Innobasque Agencia vasca de la Innovación


18:17, 21 otsaila 2016ko berrikusketa\n225 bytes added , Duela 5 urte\n23:00, 24 urtarrila 2016ko berrikusketa (aldatu)\n18:17, 21 otsaila 2016ko berrikusketa (aldatu) (desegin)\n'''Nafarroako jauregia''' [[Nafarroa]]ko [[Iruñea]] hiriburuan dagoen [[XIX. mendea|XIX. mendeko]] [[jauregi]] [[neoklasiko]] bat da. [[Nafarroako Foru Aldundia]]ren lehenbiziko egoitza izan zen, aldiz, gaur egun [[Nafarroako Gobernua]]ren egoitza da.\n[[San Ignazio etorbidea (Iruñea)|San Ignazio etorbidea]]ren hasieran dagoen [[Antzinako Nafarroako Artxibo Orokorra]]ren eraikinari atxikia dago.\n[[Iruñeko Bigarren Zabalgunea]]n kokatzen da, [[Gazteluko plaza]]ko zati bat itxiaz eta aldi berean [[Sarasate pasealekua]]ren mutur batean, aurrealdean [[Foruen monumentua]] duelarik. Elizaren aurkako desamortizazioaren ondoren, Karmelita oinutsien komentuko lursailak probestuz eraiki zen.\n* [[Iruñeko Kultura Ondasun zerrenda]]\n* [[Antzinako Nafarroako Artxibo Orokorra]]


kaldereroak, zingarak, inudeak eta artzainak Donostiako kaleetan zehar ibiliko dira asteburu honetan - KULTUR SHAREA\nKalderero eta Zingaren eta Inude eta Artzainen jaiak ahalik eta testuinguru onenean egin ahal izateko, ekimena bi aste atzeratzea erabaki dute. Ostiralean eta larunbatean kaldereroek eta zingarek desfilatuko dute. Igandean, berriz, Inudeek eta Artzainek.\nDonostiako kaleek kaldereroak, zingarak, inudeak eta artzainak hartuko ditu asteburu honetan. Zehazki, ostiral eta larunbateko arratsaldeetan, kalderero eta zingaren konpartsa irtengo da kalera, eta igandean, hilak 20, Inude eta Artzainen txanda izango da.\nHungariako Kaldereroen Konpartsa Tradizionalari, larunbatean, hilak 19, 18:45etik aurrera Alde Zaharreko kaleetan desfilatuko dutenei, Zurriola Ikastolako konpartsa (ostirala 18, 15:00 – Gros) eta Txomingo Kaldereroen Konpartsa (larunbata 19, 18:00 – Txomin) batu zaizkie.\nAurten, gainera, 50 edizio bete dira, Kultur eta Turismo Ekintzetxeak, herri elkarte eta herritar talde baten laguntzarekin, Kaldereroen jaia berpizten lagundu zuenetik. Inauterien berri emateko, otsailaren lehen larunbatean egitea erabaki zen. Aurten baina, jaiak ahalik eta testuinguru onenean egin ahal izateko, ekimena bi aste atzeratzea erabaki dute.\nEfemeride hori ospatzeko, Erreginaren eta bere Damen irudiak 1972tik jaian parte hartzen duten tribuen arduradunek ordezkatuko dituzte.\nIgandean, hilak 20, Kresalako Inude eta Artzainen Konpartsak Alde Zaharrean desfilatuko du 12:00etatik aurrera Euskal Herria kaleko egoitzatik, eta hurrengo asteburuan (larunbata 26, 11:30ean) Antiguotarrak Euskal Dantza Taldeak desfilea egingo du Antiguako kaleetan zehar.\nDavid Anocibarren ‘Eraman nazazu dantzatzera’ erakusketa Iruñean ikusgai


Gaurtik Euskal Autonomia Erkidegoan indarrean dauden murrizketa neurriak eta edukiera mugak tarteko, egunotarako iragarrita zeuden kultur ekitaldietako asko bertan behera gelditu dira. Esate baterako, ez dira egingo La Polla Recordsek Donostiako Belodromoan eta Jose Luis Peralesek Bilboko Euskaldunan gaur ematekoak zituzten emanaldiak eta Mayumana konpainiak gaur eta bihar Gasteizko Principal Antzokian eskaini behar zituen ikuskizunak.\nLast Tour enpresa sustatzaileak atzo iragarri zuen bertan behera utzi zuela La Polla Recordsek gaur Donostiako Anoeta belodromoan eskaini behar zuen kontzertua, Eusko Jaurlaritzak pandemiari aurre egiteko ezarri dituen neurri murriztaile berrien ondorioz.\nBesteak beste, 5.000 pertsona baino gehiago bildu daitezkeen gune itxietan edukiera % 50era murriztea erabaki du Eusko Jaurlaritzak eta neurri horrek Anoetako belodromoan egin behar zen emanaldiari eragiten dio.\nJose Luis Peralesen Bilboko kontzertua ere, bertan behera\nJose Luis Peralesen kontzertua Madrilen. Argazkia: EFE\nJose Luis Perales abeslariak gaur arratsaldean Bilboko Euskalduna Jauregian eskaintzekoa zuen kontzertua ere bertan behera gelditu da, Eusko Jaurlaritzak ezarritako edukiera mugak tarteko.\nEuskalduna Jauregiak berri eman duenez, oraindik ez dute kontzertua egin ahal izateko datarik finkatu.\nHasiera batean, Jose Luis Peralesen kontzertuak irailerako programatu ziren, baina abendura atzeratu ziren orduan aurreikusitako edukieretan egitea ezinezkoa zelako.\nJose Luis Peralesek lehen emanaldia eskaini zuen astelehenean Bilbon, "Baladas para una Despedida" biraren baitan.\nBertan behera geratu dira Mayumanaren Principal Antzokiko emanaldiak\nEusko Jaurlaritzak covid-19ari aurre egiteko ezarritako edukiera muga berriak tarteko, bertan behera geratu dira Mayumana konpainiak gaur eta bihar Gasteizko Principal Antzokian eskaintzekoak zituen hiru emanaldiak.\nKonpainiak eta Udalak azaldu dutenez, antzokiaren edukiera % 60ra egokitzeko denborarik eduki ez dutenez erabaki hori hartu behar izan dute.\nUrtarrilaren 12tik aurrera itzuliko dute sarreren dirua, txartela erosteko baliatu den kanal beraren bitartez.\nUdalaren Antzoki Sarea lanean ari da ikuskizuna aurrerago egin ahal izateko.


Konfinamundua - - uztarria.eus\nMiel A. Elustondo 2020-05-20 10:26\nMiel A. Elustondok 2020ko maiatzeko Uztarria aldizkarian idatzitako iritzi artikulua da honako hau.\nKonfinamendutik konfinamundura egin dugu. Hamabost egun. Aurrenak joan ziren. Beste hamabost egun, gero. Eta ondoko hamabost egunak. Eta txanda gehiago. Zortzigarren astea alabaren konfinamendua konfinamundu bihurtu zenetik. Astean behingo erosketak, eta, gaitz erdi, txakur zoroak atera behar derrigorrez, inoiz ez ditut orain bezainbat maite izan gure bi txakur kalamidadeak, ez dugu ibilaldi makalik egiten etxetik irtenda mendi aldera, txakurron aitzakian. Ertzainik ez zaigu parean fortunatu, eta libratu gara isun ez txikietatik. Mendian bertan bizitzeak hamalau abantaila ere baditu, baina ez noa denak zerrendatzera.\nTiriki-tauki-tauki, mailuaren hotsa\nTxinatik datorrena, koronabirusa\nKonfinamundura egin dugu, eta kalera ezin irtenda, balkoi eta terrazetara egin du kaleko jendeak. Mendian munduan segitzen dugu, lehengo lepotik burua. Ez kazola-hotsik, ez txalo, ez pankarta... Eguzkia bere amarengana joaten da gauero, eta etortzen da hurrengo egunean, denbora ona bada, eguraldi ona egiten badu, alegia. Eta ikusi dugu Luix, nuarbetarra, aurreko orrialdean kolaboratzen eta etxeko balkoira irten eta saxoa jotzen, ondo jotzen ere, New Orleanseko jazz-jole ikatza baino beltzagoak joko lukeen moduan, zoragarri, mundua edergarri.\nmundua isildu da, hau da hau kaosa\nAhots bat besterik ez\nKonfinamenduak konfinamundua errotik kanbiaraziko duela esaten ari dira. Aldatu beharko dela mundua. Ezetz. Lehen ere izan dituela aukera galantak, eta munduak ez duela bere burua aldatu. Izan zela XX. mendearen hasieran Lehen Mundu Gerra, Gerra Handia, 1914-1919, "gerra guztiekin bukatuko zuen gerra". Barkatu. Barre egingo genuke negar egitekoa ez balitz. 11 milioi soldadu, bederatzi milioi zibil hil omen ziren "estimazioen arabera". Ez alferrik, gerra guztietan azkena izango zen gerra hura. Bigarren Mundu Gerra, 1939-1945. "Munduko biztanleen %2 hil ziren, 50 eta 80 milioi pertsona artean. Horietako gehienak Sobietar Batasuneko eta Txinako zibilak". Koronabirusak ere ez du mundua aldaraziko. Ergelen nombrea fingabea da. Edo zozoen kopuruak ez du mugarik.\nJosefatera deia, egin du birusak\nEtorri da koronabirusa eta erakutsi digute buelta honetako euskal herrietakoak espainiadependente garela, guztiz. Bagenekien lehendik, ari ginen esaten, hargatik ibiltzen dugu beti 'independentzia' elastikoa agerian, ez dugu axkoitiar ilustre harena egiteko asmorik: erretiratu bitartean Madrilen bateko eta besteko espainiar estatuburu eta presidenterekin akordio bila beti, independentziaren truke, eta erretiratu ondoren, "independentzia behar dugu" aldarrika. Jarduiok tto-ttoari! Orain arteko autonomiak eta eskuduntzak eta gainerakoak, airean eraman ditu koronabirusak. Ahots bat besterik ez da nagusitu, espainiar hiriburutik etorri dena, guardia zibila eta militarra ondoan. Horiek kalanbreak, horiek!\nhau konfinamundua, xomorro bat kausa.


Parrapar berbiaz, ohar eta datu batzuk parra-parra — Eibar.ORG | Eibarko peoria\nHemen zaude: Hasiera / Blogak / Eibartik / Parrapar berbiaz, ohar eta datu batzuk parra-parra\nParrapar berbiaz, ohar eta datu batzuk parra-parra\nAsier Sarasua 2020/12/19 23:35\nParraparra da Eibarren, beste leku batzuetako txirrista.\nBeste euskalki eta hizkera batzuetako txirristari izen ezberdina ematen diogu Eibarren eta inguruko herrietan: parraparra. Lehenago ere aipatu izan dugu blog honetan zein Eibartarrak posta-zerrendan. Oraingoan, hemen berba horren inguruko ohar eta errefentzia gutxi batzuk.\nOinarri onomatopeiko garbiko berba da parra-parra (eta bere forma soila, parra). Forma horretan edo antzeko ohikoagoetan (barra-barra eta farra-farra) nahi adina erreferentzia historiko ditugu hiztegi eta corpus zaharretan. Ikus Azkueren hiztegia edo Orotarikoa (barra-barra sarreran biltzen ditu aldaera guztiak), esate baterako.\nErreferentzia guztien arabera, ugaritasuna eta mugimendua adierazten dute parra-parrak eta antzeko aldaerek (barra-barrak eta farra-farrak); baita mugimenduak sortutako soinua ere, batez ere likikoek sortutakoa (urak, txixak,...), baina baita kanikek edo zerealek jaustean sortzen duten mugimendu eta soinu hori ere. Hortxe jausi jakuz kanikak parra-parra-parra...\nSeguru asko erro horretatik eratorria da parrastada, bi adiera dituena. Batetik likido isurketa adierazten du (txixa-parrastada/farrastada ederra bota dut sagardotegitik irten eta berehala); gainera, labainkada ere esan nahi du parrastadak (edo parrast egiteak, txirrist egiteak bezala): labaindu eta erortzea, alegia.\nLehen begiratuan, txirrist, txirrist egin, txirristada eta txirrista formen parekoa osatuko lukete parra, parrast egin, parrastada eta parraparrak.\nParra-parra, Eibarko mutikoen jolas zaharra izatetik, txirrista berriagoaren sinonimo bihurtzera\nGoiko erreferentzietan jaso ditudan ezaugarri guztiak bilduz sortu zen, seguru asko, beraz, parraparra (eta ondoren parrapar) sustantiboa.\nIzan ere, ez elektronikarik, ez jostailurik, ez telebistarik ez zegoen sasoi bateko jokoa zen parraparrian jardutearena. Eta zer joko zen ba hori? Juan San Martinek halaxe azaldu zuen zer zen parra-parrean jardutea:\n"Generalmente juego de chiquillos que preparaban una pendiente arcillosa con agua (en ocasiones orina) para patinar más rápidamente en el tramo preparado al efecto"\nGu ere halaxe ibiltzen ginen Itzio eskola pareko zelaietako aldapetan, 1975 inguruan: txixa-parrastada bota zelai-maldan behera, mendia lokatz labain bihurtu eta handik behera txirrist egiten jaitsi, parra-parra-parra. Likido-ixurketa eta goitik beherako mugimendu labainkorra, parra-parrean ibiltzearen funtsa.\nGure arbasoen Eibarko hizkeran ohiko berba izan behar zen parra-parra (edo parra-parrean) jaistea, gure inguruko hiztegi guztietan ondo dokumentatu delako. Goiko erreferentzia historikoen bidetik, Toribio Etxeberriak farra onomatopeia eta farrastada jaso zituen; eta horiekin batera, hiztegi berean Juan San Martinek parra-parrean jaistea zer den azaldu zuen (labantzen, txirristaka).\nJuan Martin Elexpuruk ere jaso zuen Bergarako aitxitxa-amama nagusienen ahotan, Eibarko erreferentziarekin: "txikitan gonbidautzara Eibarrera joaten ginenean han parra-párran ibiltzen ginen, Maria Angela kaleko eskilaretan".\nGure amak ere gogoratzen du Maria Angela kaleko eskailera horietan jaisten zirela goitik behera parra-parra. Merkatu plaza zaharreko eskaileren albo banatara merkantziak igotzeko aldapadatxo labankorra omen zegoen, eta handik jaisten ziren txirrist eginez, parra-parra, ama eta lagunak. Horixe zen neskentzat leku bakarretakoa parra-parra jaisteko, arropa zikindu barik, jakina, 1950 inguru hartan.\nMaria Angelako merkatu plaza zaharra eraiki berria, 1950 inguruan.\nArtean ezezagunak ziren Eibarren gaur egungo txirristak, toboganak. Gaur egun ezagutzen ditugun tramankuluak, lehenengo metalikoak (edo zurezkoak) zirenak eta gaur egun plastikozkoak, XX. mende erdia ondo igarota hasi ziren hedatzen gurean eta, batez ere, 1970ko hamarkadatik aurrera. Zanbuluak pixkat lehenxeago; ondoren parraparrak.\nTrasto berri horiek Euskal Herrira heltzean txirrista izena hartu zuten lekurik gehienetan eta parrapar(ra) Eibarren. Ordura arte jolas bat (eta adizlaguna) zena, sustantibizatu egin zen parkeetako gailu hori izendatzeko; eta parrapar formarekin lexikalizatu zen, amaierako -a galduta. Ez dirudi zaila izango zenik aldaketa hori; izan ere, "jaitsi zaitte parraparrian" bi zentzutan ulertu daitekeelako: baja deslizándote eta baja por el tobogán.\nEuskerazko berba zahar horrek, gainera, bizirik eutsi dio harrezkero Eibarren (zinbili-zanbuluak ez bezala). Forma eta adiera horrekin jaso da azken 20 urteotan gurean egindako azterlanetan: Deba Ibarretik euskararen herrira (Zuazo, 2002), Eibarko Hiztegi Etnografikoa (Basauri eta Sarasua, 2003) eta Eibarko hiztegi digitala.\nUrkizuko parkea 1962an, berriztu berri. Seguru asko hauxe izango zen Eibarko lehenengo parkea. Zibili-zabuluak ikusten ditut, baina parraparrik ez. Gerora etorri ziren Arrateko biak eta Sakun gainekoa, gure haurtzaroan.\nParrapar(ra) jatorrizkotik parrapas berrira\nAzken belaunaldietan aldaera bat ere izan du jatorrizko parraparrak; parrapas aldaera ere eman du, berba amaierako -r > -s txandakatzearekin. Parrapas aldaera hori gehienbat erdarazko hiztunen artean gertatu da, non parrapas forma ohikoa den Eibarko erdaldunen artean (eta parrapar, ostera, erabat arrotza); azken belaunaldietako euskaldunen artean ere entzuten da parrapasa, gure aitxitxa-amamen sasoian ez bezala.\nJatorrizko parrapar(ra) forma eta parrapas berriagoa aztertuta, esango nuke bilakaera hori nahiko berria dela eta errazago ulertu daitekeela erdaratik edo erdararen (erdaldunen) eraginez, gutxienez. Bakarren bat haserretu egiten zait hori diodanean (Eibartarrak zerrendako hari honetan, esate baterako), hau da, parrapar(ra) > parrapas bilakaera berria dela, bigarren mailakoa eta erdararen eraginez hobeto ulertu daitekeela, baina tira, uste dut nabarmena dela. Gutxienez berria dela; berria behar du eta, derrigor. Hori adierazten duten datuak, nire ustez:\nForma biak jatorri berekoak dira eta parra-parra > parrapar > parrapas bilakaera gauzatu da. Hiztegi guztiak forma historiko bakarrera garamatzate (parra-parra). Jatorri onomatopeiko garbikoa eta ondo dokumentatua (goian aipatu ditut parra-parra / barra-barra / farra-farra formen hainbat erreferentzia). Parrapas ez da hiztegi zaharretan agertzen; Hiztegi Etnografikoan (2003) aldaera moduan jaso genuen.\nParrapas aldaera "berria" da. Nik uste 1965-1970 ingurutik honakoa dela, baina tira, 10 urteko gora-behera egon daiteke. Horren alde dago Eibar inguruko nagusien artean ezezaguna zela (Eibar, Elgoibar, Bergara...) eta erreferentzia historiko guztietan parraparra bakarrik agertzen dela. Are gehiago, parrapas aldaera "tobogan" berrien agerpenarekin lotuko nuke, garai bateko lokatz gainean parra-parrean ibiltzetik metalezko parrapar trasto berriak ezagutzera igaro ginenera. Horrek nahiko zentzuzko ematen du, parrapar > parrapas bilakaera gertatu ahal izateko, derrigorrezkoa delako lehenengo parrapar sustantiboa sortuta egotea; toboganak existitzea, alegia.\nParrapar > parrapas bilakaera errazago ulertu daiteke erdaratik (edo erdararen eraginaren ondorioz, behinipehin), euskaldun hutsen artean gertatutako fenomeno bat baino. Horren aldeko bi datu badaude (ez erabatekoak, egia da): 1) Eibarko erdaldunen artean forma bat eta bakarra erabiltzen da, parrapas (sekula ere ez parrapar); 2) berba amaierako -r > -s txandakatze hori zaila da euskaratik azaltzea (ez dakit, hala ere, gaztelaniatik ere erraz ulertu daitekeen). Arraroa ere ez litzateke hau guztiau, besteak beste, erdaldunak zirelako Eibarko garai hartako eskolak eta kaleko giroa.


Augsburgeko katedrala - Wikipedia, entziklopedia askea.\nAugsburgeko katedrala (alemanez Dom Mariä Heimsuchung) Augsburgen XI mendean eraikitako eliza erromanikoa da, XIV mendean osagarri gotikoak jarri zitzaizkiona. Mariaren omenezko eliza da.\nAugsburger Dom - Fünfschiffige Basilika.jpg Irudi gehiago\n48° 22′ 22″ N, 10° 53′ 48″ E / 48.3728°N,10.8967°E / 48.3728; 10.8967Koordenatuak: 48° 22′ 22″ N, 10° 53′ 48″ E / 48.3728°N,10.8967°E / 48.3728; 10.8967\nIrekiera 1065 (egutegi gregorianoa)\nRoman Catholic Diocese of Augsburg (en)\nIV mendean egon bide zen tenplu baten gainean eraikia dago erromatarren Augusta Vindelicorum herrixkaren harresien barnean. 822an Augsburgen eliza bat bazela jakina da, bai eta 923an magiarek kaltetu zutela ere.\nGaur egungo katedrala Henrike III.a apezpikuak eraikitzeko aguindu zuen 1043an eta 1065ean bukatu zen. Dorreak 1075ekoak dira eta 1331 eta 1431 artean osagarri gotikoak gehituz joan zitzaizkion, tartean ekialdeko koroa eta brontzezko ateak.\nXVII mendean barrualde barrokoa egin zuten baina XIX mendean Erdi Aroko itxura eman zitzaion berriz ere.\nKatedralaren neuriak 113 x 40 m dira eta dorreek 62 metrotako garaiera dute. Bereziki aipatzekoak dira erdi aroko freskoak eta XII mendeko beirateak, Alemaniako zaharrenetakoak.\nKripta, katedralaren zati zaharrena\nAzken aldaketa 1 apirila 2020(e)an, 01:50(e)tan\nOrriaren azken aldaketa: 1 apirila 2020, 01:50.


Anari, Ro, Bulego eta Trini Fox taldeen diskoak, 2020ko kutunenen artean - - Maxixatzen.eus\nAnari, Ro, Bulego eta Trini Fox taldeen diskoak, 2020ko kutunenen artean\nBeittu! 2021-01-09 08:30\nBadok atariak 2020ko disko kutunen zerrendak osatu ditu, euskal musika ekoizpena gertutik jarraitzen duten hamabi lagunen ekarpenarekin. Hainbat hedabidetako musika adituek hamabi diskoz osatutako zerrendak egin dituzte, eta hautatutakoen artean dira Ro taldearen Athalase, Anariren eta Thalia Zadeken cOUPAGES #04, Bulego taldearen Bulego eta Trini Fox taldearen Ataraxia diskoak; hiru boto jaso ditu Roren lanak, bi Anarirenak eta bana Bulegorenak zein Trini Foxenak.\nRo taldearen Athalase lana zerrendan sartu dute Iker Barandiaranek, Jaione Dagdrommerrek eta Koldo Otamendik; Anari eta Thalia Zadeken cOUPAGES #04 diskoa Iker Barandiaranek eta Ion Etxebarriak; eta Bulegoren Bulego lana eta Trini Foxen Ataraxia Iker Gurrutxagak hautatu ditu.


ELAk zaintza sistema "publiko eta unibertsal bat" eskatu du - Nafarroako Hitza ELAk zaintza sistema “publiko eta unibertsal bat” eskatu du – Nafarroako Hitza\nELAk zaintza sistema “publiko eta unibertsal bat” eskatu du\n2020, azaroak 20 Albisteak, Ekonomia, Gizartea, nafarroa 626\nSindikatuak karrikara atera ditu langileak. Iruñean egin dute greba eguneko ekitaldi nagusia, prekaritatea salatu eta duintasuna eskatzeko.\n“Zaintza sistema publiko, unibertsal, duin eta doako bat” aldarrikatu du ELA sindikatuak, asteon, Hego Euskal Herrian deitutako grebaren bidez. Nafarroan, hiriburuan egin zuten astearteko protesta eguneko ekitaldi nagusia. Nafarroako Parlamentutik eta Nafarroako Gizarte Eskubideen Departamentuaren egoitzatik zutabe bana abiatu ziren, eta Foruen plazan egin zuten bat, eguerdian. ELAko Nafarroako koordinatzaile Imanol Pascualek, ELAko Gizalan-Zerbitzu Publikoetako arduradun Sonia Ontoriak, eta Iruñeko Erruki Etxeko ELAko ordezkari Susana Laiak hartu zuten hitza.\nMenpekotasunen bat dutenak egoitzetan eta haien etxeetan artatzen dituzten langileek osatzen dute zaintzaren sektorea. Lantoki horietan elkarretaratzeak eginez hasi zuten astearteko greba eguna, protestarekin bat egin zuten herritarrek “elkartasuna” agertu nahi izan zietelako “greba eskubiderik gabe” gelditu ziren langileei. ELA sindikatuko arduradunek salatu zuten Nafarroako Gobernuak “neurriz gaineko” gutxieneko zerbitzuak ezarri zituela. Hala ere, “ehunka langile eta herritar atera dira kalera”, erantsi zuten.\n“Zaintzaren sektoreak duen arazoa ez du pandemiak eragin; arazoa zaintza sektorearen eredua da”, erran zuen Imanol Pascualek, Foruen plazako ekitaldian. Gaur egungo sistemak “negozioari” mesede egiten diola salatu zuen, eta “pertsona erdigunean” jarri behar dela exijitu. Pascualek Nafarroako Gobernuak eskuartean dituen aurrekontu orokorrei kritika egin zien, haren arabera ez dutelako erakusten zaintza “lehentasun bat” denik herrialdeko agintarientzat.\nGizalaneko arduradun Sonia Ontoriak, berriz, zalantzan jarri zuen egungo zaintza eredua gai denik beharra dutenak artatzeko: “Sistema egina dago enpresak aberasteko, pertsonen bizitzaren eta langileen bizkar. Herritarrek 5.000 euro ordaintzen dute zerbitzua jasotzeko; langileek, berriz, 1.000ko soldata dute”.\n« “Euskarak aukera eman dit munduari beste era batera begiratzeko”\nHaien borrokaren zuzendari »


ARCADI: 12 milioi euroko inbestimenduak hitz eman ditu Bigar enpresak Lur berrirekin berriz hartutako animalia hiltegi eta haragi pikatze guneentzat. - Irulegiko Irratia\nARCADI: 12 milioi euroko inbestimenduak hitz eman ditu Bigar enpresak Lur berrirekin berriz hartutako animalia hiltegi eta haragi pikatze guneentzat.\n12 milioi euroko inbestimenduak hitz eman ditu Bigar enpresak Lur berrirekin berriz hartutako animalia hiltegi eta haragi pikatze guneentzat. Arcadi viande izenarekin Bigar akziodun nagusia da %70-arekin eta Lur berri %30-arekin, Angelu eta Aucheko haragi hiltegiak eta Tarbes eta Mond-de-Marsaneko haragi pikatze guneak berriz hartu dituzte.\nDonapaleun den Pedaviaren kasuan, Marseillan kokatua den Saprimex carnivore taldeak du hartu. Hastapenetik interesa zuten eta Bigarrek ez zuen osoki bat egiten Pedaviaren ibilmoldearekin, hortan uztea erabaki dute Lur berrikoek. Gune bat gelditzen da hartzeko oraindik eta Arcadi sud ouesteko egoitza sozialeko 40 bat langile kanporatuak izanen dira. Beste guneetan langileak atxikiak izanen dira.\nLur berriren kasuan, haragitako 2000 bat laborari dituenak Bigar taldearekin bilkura baten antolatzekoa dute ondoko asteetan. Erik Narbaitz Jauregi, Lur berriko zuzendaria eta Sauveur Urrutiager Arcadi Sud Ouest talde ohiko presidentarekin mintzatu gira.


San Petersburgoko Capella Koruak eta Kosmos Ensemblek irekiko dute musika klasikoaren programazioa Aste Nagusian. Deia, Noticias de Bizkaia\nAbuztuaren 18an ETA 19AN\nSan Petersburgoko Capella Koruak eta Kosmos Ensemblek irekiko dute musika klasikoaren programazioa Aste Nagusian\nSan Petersburgoko Capella Koruak eta Kosmos Ensemblek irekiko dute musika klasikoaren programazioa.\nElisso Bolkvadze pianista ospetsuak ere kontzertua emango du Aste Nagusian\nAste Nagusian, musika klasikoaren zaleek hitzordu bat daukate gauero Gizakunde Elizan, 20:30ean arlo klasikoaren orkestra eta erritmorik onenekin. Abuztuaren 18tik 25era, Bilboko Udalak zortzi kontzertu antolatu ditu, mundu osotik etorritako koru eta orkestrekin.\nDEIA - Martes, 7 de Agosto de 2018 - Actualizado a las 12:02h.\nBILBO. Abuztuaren 18an, zapatua, Gizakunde Elizara doazenek San Petersburgoko Capella Korua, Vladislav Chernoushenko zuzenduta, entzun ahal izango dituzte. Koru mistoa da eta 40 pertsonek osatzen dute, eta bakarlari ospetsu ugari daude bere errepertorioan. San Petersburgoko Koruak erlijio-musikaren eta musika profanoaren lanik garrantzitsuenak interpretatzen ditu.\nHurrengo egunean, abuztuaren 19an, domeka, Kosmos Ensemble hirukote britainiarrak joko du. Hiru musikarik osatutako taldea da: biolina, biola eta akordeoia. Kosmos taldeko kideek mundu osotik bidaiatu eta aritu dira eta mundu osoko musikariekin jo dute, bai eta Londreseko eszena musikaleko multikulturalismoaren interpreteekin ere. Modu kolektiboan aztertu dute Afrika iparreko musika, Ekialde Ertaineko musika, musika judua, Balkanetakoa eta ijitoen musika, bai eta Argentinako tangoa, flamenkoa, tradizio zeltikoak eta jazza ere, gaur egungo musika klasikoaz gainera.\nEuskal Herriko Musbika hari-orkestrak abuztuaren 20an, astelehena, joko du. Hamabi musikari daude taldean eta estilo desberdinetako ganbera-musika egiten dute hainbat instrumentu erabilita.\nAbuztuaren 21ean, martitzena, Olatz Saitua sopranoak eta Beñat Egiarte tenorrak osatutako taldearen txanda izango da, Itziar Barredo Cavero piano-jotzailearekin batera. Beren errepertorioan Verdi, Donizetti eta Mozarten lanak dira nabarmenenak.\nGeorgiako Elisso Bolkvadze piano-jotzailearen musikak abuztuaren 22an, eguaztena, beteko du Gizakunde Eliza. Elisso Bolkvadze UNESCOren Bakerako Artista bihurtu zen 2015ean. Gainera, kulturaren garapenean eman duen laguntzagatik eta Frantzia eta Georgiaren arteko truke kulturalen alde erakutsitako konpromiso pertsonalagatik, Elisso Bolkvadzek Frantziako Errepublikako Chevalier des Arts et Lettres saria jaso zuen.\nDaniel del Pinok, Fumika Yamamurak, Gabriel Bussik eta Elena Escalza bilbotarrak osatzen dute Cuarteto del Pino eta abuztuaren 23an, eguena, izango dira kontzertuan. Musika klasikoko laukote hau Musikene, Euskal Herriko Goi-mailako Musika Ikastegiko irakasleen bileraren emaitzetako bat da, kideak bertan elkar ezagutu eta elkarrekin hasi baitzuten bidea.\nAbuztuaren 24an, barikua, BE Brass Quintet taldearen txanda etorriko da. Bost metal dira: Gonzalo Sánchez (tronpeta), Raquel Ruiz (tronpeta), Pablo Bajo (tronpa), Vicent Lloret (tronboia) eta Beñat Etxabe (tuba), denak Musikeneko ikasleak.\nAste Nagusiak Gizakunde Elizan programatzen duen Musika Klasikoko zikloa abuztuaren 25ean, zapatua, bukatuko da Tylman Susato Ensemble taldearekin. Iruñako boskote honetako bost kideek esperientzia zabala daukate antzinako musikan eta zenbait talderekin jo izan dute, adibidez Iruñako Ganbara Abesbatzarekin eta Salamancako Orkestra Barrokoarekin. 2018ko Aste Nagusiko musika klasikoaren amaiera bikaina izango dira flautak, klabezina, organoa, viola da gamba, perkusioa eta ahotsak.\nEHUN KONTZERTU BAINO GEHIAGO\n2018ko Aste Nagusi osoan, Udalak ehun jarduera musikal baino gehiago programatu ditu Bilboko hainbat lekutan. Jarduera horiek doakoak eta gustu guztiak asetzekoak dira, gaur egungo taldeetatik hasi eta bilbainada klasikoetara. Hauek dira kontzertuetako zortzi espazioak:\nAbandoibarra: Kontzertuak eta herri-ikuskizunak.\nEuropa parkea: Kontzertuak, DJak eta ikuskizunak.\nPlaza Barria: Munduko musikak.\nGizakunde eliza: Musika klasikoa.\nBilborock: Bertoko metala eta pop-rocka.\nCasilda Iturrizar parkeko Pergola: Bilbainadak eta goatekeak.\nAreatzako kioskoa: Bilboko Udal Banda.\nAreatza: Berbenak, bandak eta fanfarreak.\nGustu musikal guztiak sartzen dira Aste Nagusian. Eszenatoki gehienetako espazioak bete egiten dira ia gauero, batez ere Gizakunde Eliza, Plaza Barria eta Bilborock aretoa. Leku guztietan dantza, erritmoa eta giro ona dira nagusi.\nAste nagusiak doako 400 jardueratik gora eskaintzen ditu bederatzi egunotan eta denen ezaugarriak dira kalitatea, aukera ugaria, berdintasuna, partaidetza eta doakotasuna. Jaietako eredu honek funtzionatzen du eta bisitari guztien mirespena pizten du.\nMUSIKA KLASIKOAREN PROGRAMA GIZAKUNDE ELIZAN\nAbuztuaren 18a, zapatua: San Petersburgoko Korua.\nAbuztuaren 19a, domeka: Kosmos Ensemble.\nAbuztuaren 20a, astelehena: Musbika.\nAbuztuaren 21a, martitzena: Olatz Saitua sopranoa eta Beñat Egiarte tenorra, Itziar Barredo Cavero piano jotzailearekin.\nAbuztuaren 22a, eguaztena: Elisso Bolkvadze.\nAbuztuaren 23a, eguena: Cuarteto del Pino.\nAbuztuaren 24a, barikua: BE Brass Quintet.\nAbuztuaren 25a, zapatua: Tylman Susato Ensemble.